title: Alfred Leonhard Wilhelms

text: Wilhelmsin vanhemmat olivat kapteeni Karl Odin Oskar Wilhelms (1825–1899) ja Edla Wilhelmina Hummelin. Hän kävi Pietarin 1. sotakoulun 1864–1870 ja Pietarin merikadettikoulun 1870–1873. Hän palveli sitten 2. meriekipaasissa ja hänestä tuli luutnantti 1875. Wilhelms oli vuosina 1882–1888 komennettuna Pietarhoviin keisariperheen palvelukseen. Hän suoritti miinaupseerikurssin Pietarin merikadettikoulussa ja hän sai miinaupseerin arvon 1887.


title: Alfred Leonhard Wilhelms

text: Wilhelms oli päällikkönä kuunari "Sorkajalla" 1888–1890, torpedovene "Kotlinilla" 1890–1891 ja tykkivene "Grosalla" 1891–1893. Tämän jälkeen hän oli 4. meriekipaasin sotaoikeuden jäsenenä ja puheenjohtajana 1893–1895 ja klipperi "Opritšnikin" päällikkönä 1895–1896. Wilhelms suoritti 1896–1897 Nikolain merisota-akatemian kurssin ja hän oli kurssin suoritettuaan päällikkönä tykkivene "Giljakilla" 1897–1898 ja monitori "Veštšuninilla" 1898–1899.


title: Alfred Leonhard Wilhelms

text: Wilhelms oli Venäjän merivoimien ylimerisotaoikeuden jäsen vuodesta 1899 ja hän toimi 13. ja 17. meriekipaasin päällikönä 1899–1901, Kaspianmerellä höyrylaiva "Geok-Tepen" päällikönä 1901 ja Itämerellä panssaripatterilaiva "Kremlin" päällikkönä 1902–1903. Viimeksi Wilhelms oli Tallinnan meriekipaasin päällikkönä 1903–1905 ja muutamia kuukausia 18. meriekipaasin päällikkönä keväällä 1906. Hän erosi laivaston palveluksesta 1906 kontra-amiraalin arvoisena. Wilhelms korotettiin 1903 Venäjän aateliin.


title: Alfred Leonhard Wilhelms

text: Wilhelms palasi laivaston palvelukseen ensimmäisen maailmansodan puhjettua 1914. Hän toimi Mustallamerellä sairaalalaivojen "Portugalin" ja "Fpejardin" päällikkönä. Hän kuoli heinäkuun alussa 1916 kun sairaalalaiva "Fpejard" torpedoitiin.


title: Alfred Leonhard Wilhelms

text: Wilhelms oli naimisissa vuodesta 1880 Tatjana Paulovna Rudaffskyn (s. 1853) kanssa. Kaksi heidän pojistaan Paul ja Boris kaatuivat luutnantteina Venäjän-Japanin sodan aikana 1904–1905.


title: Maria Andrejczyk

text: Maria Andrejczyk (s. 9. maaliskuuta 1996 Sejny) on puolalainen yleisurheilija, joka kilpailee keihäänheitossa. Hänen ennätyksensä on 67,11 metriä, jonka hän heitti Rion olympialaisten karsinnassa elokuussa 2016.


title: Maria Andrejczyk

text: Andrejczyk sijoittui viidenneksi alle 20-vuotiaiden MM-kilpailuissa Eugenessa 2014 heitettyään 53,66 metriä. Alle 20-vuotiaiden EM-kilpailuissa 2015 hän voitti kultaa tuloksella 59,73.


title: Maria Andrejczyk

text: Andrejczyk karsiutui loppukilpailusta Pekingin MM-kilpailuissa 2015 tuloksella 56,75 m ja Amsterdamin EM-kilpailuissa 2016 tuloksella 57,93 m.


title: Palakkad

text: Palakkad, aikaisemmin Palghat, on Palakkadin piirikunnan pääkaupunki Keralan osavaltiossa Intiassa. Vuonna 2011 Palakkadissa asui 130 955 ihmistä.


title: Horatio Wright

text: Horatio Gouverneur Wright (s. 6. maaliskuuta 1820 Clinton, Connecticut – k. 2. heinäkuuta 1899 Washington D.C.) oli yhdysvaltalainen insinööri ja kenraali. Yhdysvaltain sisällissodassa Wright palveli Unionin armeijassa, jossa hän toimi toukokuusta 1864 lähtien 6. armeijakunnan komentajan. Komentajana Wright seurasi John Sedgwickia, joka menehtyi Spotsylvanian taistelussa. 6. armeijakunnan komentajana hän johti myös yhden taistelun ajan koko Shenandoahin armeijaa, kun armeijan komentaja Philip Sheridan oli matkoilla ja Wrightin vastuulle jäänyt armeija joutui Konfederaation yllätyshyökkäyksen alle.


title: Horatio Wright

text: Sisällissodan päätyttyä Wright osallistui useiden julkisten rakennushankkeiden, kuten Brooklyn Bridgen ja Washington-monumentin, rakentamiseen.


title: Yrjö Ramstedt

text: Yrjö Alexis Ramstedt (28. joulukuuta 1880 Savonlinna – 16. helmikuuta 1931 Helsinki) oli suomalainen näyttelijä, teatterinjohtaja ja taidemaalari.


title: Yrjö Ramstedt

text: Ramstedt opiskeli Suomen Taideyhdistyksen piirustuskoulussa 1902–1903. Hän osallistui Suomen Taiteilijain näyttelyihin vuosina 1908–1915, 1919, 1920, 1921, 1926, 1928, 1930 ja 1931.


title: Agathaumas

text: Agathaumas (nimen merkitys: ”suuri ihme”) oli sarvinaamoihin kuulunut kasvinsyöjädinosaurussuku. Se eli liitukauden loppupuolella Maastricht-vaiheella. Sukuun kuului yksi laji, tyyppilaji "A. sylvestris". "Agathaumaksen" fossiileja on löydetty Wyomingista, Yhdysvalloista.


title: Agathaumas

text: "Agathaumaksen" on kuviteltu olleen hyvin suuri ceratopsiani, mahdollisesti 10 metriä pitkä. Arvio ei ole kuitenkaan varma, jäänteiden vähäisyydestä johtuen.


title: Agathaumas

text: "Agathaumaksen" fossiileja on löydetty Wyomingista, Yhdysvalloista. Löydettyihin fossiileihin lukeutuu osittaisia jäänteitä, jotka sisältävät yhteensä 16 selän, kaulan ja hännän nikamaa, osittaisen lantion ja muutamia kylkiluita.


title: Agathaumas

text: Nimen "Agathaumakselle" antoi paleontologi Edward Drinker Cope vuonna 1872. Nimi tarkoittaa ”suurta ihmettä”, mikä viittaa dinosauruksen valtavaan kokoon. Cope luuli alun perin "Agathaumaksen" olevan hadrosauri, kunnes Othniel Charles Marsh kuvasi "Triceratopsin" vuonna 1889.


title: Agathaumas

text: Suurin osa paleontologeista on sitä mieltä, että "Agathaumas" on hyvin kyseenalainen ceratopsianisuku siitä lähtien, kun se perustui osittaisten lonkkaluiden kuvaukseen. Muut myöhemmin sukuun johdetut jäänteet ovat sittemmin siirretty joko ceratopsianeihin "Triceratops" tai "Monoclonius", tai hadrosauriin "Thespesius". "Agathaumauksen" epävarmuus johtuu siitä, että lonkkaluut eri ceratopsianisukujen- ja lajien välillä eivät juurikaan vaihtele. Ainoa keino "Agathaumaksen" varmistamiseksi omaksi suvukseen olisi löytää lisämateriaalia, ihannetapauksessa kallo, joka kuuluisi samalle yksilölle, jonka lonkkaluut löydettiin.


title: Agathaumas

text: Taiteilija Charles R. Knight teki "Agathaumaksesta" maalauksen Copelle. Hän maalasi siitä mahtavannäköisen pedon, jolla yhdistyi "Triceratopsin" pitkähköt otsasarvet ja "Styracosauruksen" piikikäs kauluri.


title: Onni Alhonen

text: Onni Waldemar Alhonen (4. syyskuuta 1897 Helsinki – 9. kesäkuuta 1930) oli suomalainen taidemaalari.


title: Onni Alhonen

text: Alhonen opiskeli Taideteollisen keskuskoulun iltakursseilla 1912–1914 ja Suomen Taideyhdistyksen piirustuskoulussa 1915–1916. Hän osallistui Suomen Taiteilijain näyttelyihin vuosina 1917, 1918 ja 1920.


title: Anetta Kahane

text: Anetta Kahane (s. 1954 Berliini, Saksan demokraattinen tasavalta) on saksalainen toimittaja sekä Amadeu Antonio -säätiön perustaja ja puheenjohtaja.


title: Anetta Kahane

text:
Anetta Kahane on toimittaja Max Kahanen ja taiteilija Doris Kahanen (o.s. Machol) tytär. Hänen vanhempansa joutuivat pakenemaan maasta Saksan kansallissosialistista hallintoa juutalais- ja kommunistitaustansa vuoksi.
Hänen veljensä on elokuvaohjaaja Peter Kahane.


title: Anetta Kahane

text: Kahane opiskeli latinalaisamerikkalaista kulttuuria ja toimi kääntäjänä.


title: Anetta Kahane

text: Vuosina 1974–1982 Kahane työskenteli salanimellä Victoria valtion turvallisuudesta vastaavan ministeriön (Stasi) epävirallisina työntekijänä. Stasi-kortisto sisältää lähes 800 sivua tietoja Kahanesta.


title: Anetta Kahane

text: Vuonna 1998 Kahane oli perustamassa äärioikestoväkivallan, rasismin ja anti-semitismin vastaista Amadeu Antonio -säätiötä, tullen säätiön puheenjohtajaksi. Vuodesta 2003 lähtien hän on ollut säätiön päätoiminen puheenjohtaja. Vuonna 2015 säätiö sai Saksan hallitukselta tehtävän karsia vihapuhetta Facebookista.


title: Anetta Kahane

text: Kahane kirjoittaa kolumneja Berliner Zeitung ja Frankfurter Rundschau -lehtiin.


title: Julia de Cock-Stigzelius

text: Julia Elisabeth de Cock-Stigzelius, sukunimi esiintyy myös muodossa Stigzelius-de Cock (22. heinäkuuta 1840 Korppoo – 10. marraskuuta 1923 Sulkava) oli suomalainen taidemaalari.


title: Julia de Cock-Stigzelius

text: Julia de Cock-Stigzeliuksen vanhemmat olivat viipurilainen apteekkari Lars Evert Stigzelius (1793–1871) ja Annette Sofie Carlborg (1803–1845). Hän oli naimisissa belgialaisen taidemaalari César Gerard de Cockin (1823–1904) kanssa.


title: Julia de Cock-Stigzelius

text: Julia de Cock-Stigzelius opiskeli Suomen Taideyhdistyksen piirustuskoulussa Turussa 1860-luvulla ja sen jälkeen ulkomailla G. W. Palmin johdolla Tukholmassa 1871–1874, Tony Robert Fleuryn johdolla Pariisissa 1876–1878 sekä César de Cockin johdolla Normandiassa Ranskassa. Hän asui Belgiassa ensin Brysselissä 1880–1882 ja sitten Ghentissä.


title: Kryptokromi

text: Kryptokromit ovat eräs flavoproteiinien ryhmä, joka on herkkä siniselle valolle. Niitä on eläimissä ja kasveissa. Kryptokromit osallistuvat kasvien ja eläinten sirkadiaanisen rytmin säätelyyn sekä monilla eläimillä magneettikenttien havaitsemiseen.


title: Lainsuojattomat (Lucky Luke)

text:
Lainsuojattomat on kuudes Lucky Luke -sarjakuva, jonka Morris käsikirjoitti ja piirsi. Se ilmestyi alun perin Ranskassa 1954 ja paljon myöhemmin Suomessa 1990. Lehti sisälsi kaksi
erillään julkaistua tarinaa, joista ensimmäinen perustuu löyhästi tositapahtumiin.


title: Lainsuojattomat (Lucky Luke)

text: Molemmat tarinat julkaistiin alun perin Spirou -aikakauslehdessä vuonna 1952.


title: Lainsuojattomat (Lucky Luke)

text: Lainsuojattomissa Lucky Luke kohtaa Daltonin rosvoveljekset Bobin, Gratin, Billin ja Emmett Daltonin, jotka ryöstelevät pankkeja, postivaunuja ja junia. Lucky Lukea pyydetään laittamaan veljesten puuhille loppu.


title: Lainsuojattomat (Lucky Luke)

text: Daltonit päättävät viimeisenä rikoksenaan ryöstää samanaikaisesti kaksi pankkia samassa kaupungissa. He hyökkäävät Coffeyvilleyn pankkeihin mutta saavat surmansa poliisin järjestämässä väijytyksessä, johon myös Lucky Luke osallistuu ampumalla Bob Daltonin (sensuroimaton versio).


title: Lainsuojattomat (Lucky Luke)

text: "Daltonin veljesten paluussa" muuan arkajalka seriffi, Bill Boney, väittää surmanneensa Daltonit. Lucky Luke kuulee tämän ja päättää antaa huijarille opetuksen. Luke pukeutuu ystäviensä Smileyn, "Olutsiepon" ja "Mikrobin" kanssa Daltoneiksi pelotellakseen seriffiä. Boney paljastuu varsinaiseksi pelkuriksi ja joutuukin melkein hirtetyksi vale-Daltonien toimesta, ennen kuin viime hetkellä tunnustaa valehdelleensa. Tällöin Lucky paljastaa kaiken ollen pelkkää pilaa ja Boney joutuu rangaistuksena saluunan tiskille töihin.


title: Lainsuojattomat (Lucky Luke)

text: Alkuperäinen versio Lainsuojattomista oli kustantaja Dupuisin mielestä liian väkivaltainen lasten sarjakuvaan. Morris joutui siksi piirtämään koko viimeisen sivun uudestaan.


title: Lainsuojattomat (Lucky Luke)

text: Kuten todellisuudessakin, Daltonit kuolivat. Dupuis vaati kuitenkin Morrisia tekemään Bob Daltonin kuolemasta siistimmän, sillä alkuperäisessä kuvassa Lucky ampuu luodin Bobin pään läpi. Morris muutti kohtaa niin, että Lucky ampuukin poikki Bobin henkselit, rosvo putoaa viinitynnyriin ja hukkuu. Tämän version kustantaja hyväksyi, ja tämä on myös suomalaisen julkaisun viimeisellä sivulla.


title: Rakennuslehti

text: Rakennuslehti on suomalainen rakennusalan uutis- ja erikoislehti. Viikottain perjantaisin ilmestyvän lehden kustantajana on Sanoma Tekniikkajulkaisut ja julkaisijoina Suomen Rakennusinsinöörien Liitto (RIL), Rakennusinsinöörit ja -arkkitehdit RIA, Rakennusmestarit ja -insinöörit AMK RKL sekä Rakennusteollisuus RT ry, joiden jäsenet muodostavat valtaosan lehden tilaajakunnasta. Lehden levikki on noin 34 000 (LT 2014) ja lukijamäärä noin 50 000 (Lukijatutkimus, IRO 2014).


title: Rakennuslehti

text: "Rakennuslehden" perusti vuonna 1966 "Insinööriuutisten" silloinen päätoimittaja Tola Toivinen. Ensimmäiseksi päätoimittajaksi hän kutsui "Insinööriuutisista" Neuvostoliittoa arvostelleen pääkirjoituksen takia erotetun Heikki Ranssin. Lehden esikuvana oli ruotsalainen "Byggnadstidningen" ja työnimenä aluksi ”Rakennusuutiset”.


title: Rakennuslehti

text: "Rakennuslehden" tukijoiksi ryhtyivät alan järjestöt Suomen Rakennusinsinöörien Liitto RIL sekä Rakennusmestarit ja -insinöörit RKL, joiden jäsenlehdeksi "Rakennuslehti" muodostui. Kolmas alan järjestö RIA tuli mukaan lehden jäsentilaajaksi 1975 ja osakkaaksi 1985. Lehden julkaisijaksi perustettiin Rakentajain Tiedotus ry, toimitus perustettiin Helsingin Ratakatu 5:een, ja lehden ensimmäinen näytenumero painettiin syksyllä 1966 "Uuden Suomen" kirjapainossa. Vuoden 1967 lopulla painos oli 11 300 kappaletta, mutta lehti oli tappiollinen ja halvan oloinen liian alhaisten jäsentilaushintojen takia. Ensimmäiseen voitolliseen tulokseen päästiin 1969 muun muassa työpaikkailmoitteluun panostamalla, ja vuonna 1972 lehden painaminen siirtyi Keski-Uusimaan kirjapainoon Keravalle.


title: Rakennuslehti

text: Nykyisin "Rakennuslehden" kustantaja on Sanoma Tekniikkajulkaisut Oy ja se painetaan tamperelaisessa Punamusta Oy:ssä. Lehden päätoimittajana elokuun alusta 2017 toimii filosofian tohtori Tapio Kivistö, kun Veijo Käyhty siirtyi Sanoma Tekniikkajulkaisujen toimitusjohtajaksi.


title: Trail for the Broken

text: Trail for the Broken on suomalaisen doom metal -yhtye Ordogin neljäs studioalbumi. Se julkaistiin 21. maaliskuuta 2014 levymerkillä Violent Journey Records.


title: Heikki Loikkanen (taloustieteilijä)

text: Heikki Antero Loikkanen (s. 13. toukokuuta 1948, Lahti) on suomalainen taloustieteilijä. Hän on kaupunkitaloustieteen emeritusprofessori Helsingin yliopistossa sekä taloustieteen dosentti Aalto-yliopiston kauppakorkeakoulussa. Aiemmin Loikkanen on työskennellyt muun muassa professorina Joensuun yliopistossa ja Tampereen yliopistossa, Valtion taloudellisen tutkimuskeskuksen tutkimusjohtajana ja tutkimusprofessorina, tutkimusosaston johtajana Helsingin kaupungin tietokeskuksessa sekä erikoistutkijana Työväen Taloudellisessa Tutkimuslaitoksessa.


title: Heikki Loikkanen (taloustieteilijä)

text: Loikkanen on koulutukseltaan valtiotieteiden tohtori. Hän väitteli tohtoriksi Helsingin yliopistosta vuonna 1982 otsikolla "Housing Demand and Intra-Urban Mobility Decisions: A Search Approach".


title: Heikki Loikkanen (taloustieteilijä)

text: Loikkanen on toiminut seuraavien taloustieteilijöiden väitöskirjatutkimusten ohjaajana:


title: Rafael Cañizares

text: Rafael Cañizares Poey (s. 24. maaliskuuta 1950) on kuubalainen kilpauransa päättänyt koripalloilija ja olympiamitalisti.


title: Rafael Cañizares

text: Cañizares voitti Kuuban miesten maajoukkueessa olympiapronssia Münchenissä 1972 ja Pan-Amerikan kisojen pronssia Calissa 1971. Hän kilpaili Kuuban joukkueessa myös Méxicon 1968 ja Montréalin 1976 kesäolympialaisissa sekä vuosien 1970 ja 1974 MM-kilpailuissa.


title: Franklin Standard

text: Franklin Standard Johnson (s. 8. kesäkuuta 1949 Havanna) on kuubalainen kilpauransa päättänyt koripalloilija ja olympiamitalisti.


title: Franklin Standard

text: Standard voitti Kuuban miesten maajoukkueessa olympiapronssia Münchenissä 1972 ja Pan-Amerikan kisojen pronssia Calissa 1971. Hän kilpaili Kuuban joukkueessa myös Méxicon kesäolympialaisissa 1968 ja vuoden 1970 MM-kilpailuissa.


title: Takaisin työttömyyskortistoon

text: Takaisin työttömyyskortistoon on punkyhtye Pää Kiin EP-levy, joka julkaistiin 8. heinäkuuta 2016 levymerkillä Blast of Silence yhteistyössä Combat Rock Shopin ja Kämästen levyjen kanssa. Albumin nimikkokappale julkaistiin alun perin 1. huhtikuuta 2016.


title: Räjä Elektrik Millenium

text: Räjä Elektrik Millenium on garage rock -yhtye Räjäyttäjien seitsemäs studioalbumi ja ensimmäinen tupla-albumi. Se julkaistiin digitaalisessa formaatissa 6. toukokuuta 2016. CD-painos julkaistiin 4. heinäkuuta 2016, jolloin sitä sai levykauppojen lisäksi Porin torilta suoraan yhtyeeltä ostettuna.. Albumi on tyyliltään elektronista musiikkia ja psykedeelistä musiikkia sekoittelevaa rockia.


title: Räjä Elektrik Millenium

text: Albumi ylsi Soundin toimittajien ”Vuoden 2016 parhaat kotimaiset levyt top-20” -listan sijalle 8.


title: Räjä Elektrik Millenium

text: Maaliskuussa 2016 Nousiainen kertoi Soundin haastattelussa yhtyeen julkaisevan toukokuussa jotain ”todella jännittävää ja täysin ennenkuulumatonta”. Albumilta julkaistiin maistiaisena kappale ”Räjä Elektrik” 15. huhtikuuta 2016. Räjä Elektrik Milleniumin levynjulkaisukeikka järjestettiin 9. kesäkuuta Helsingin Tavastia-klubilla. Tupla-albumi "Räjä Elektrik Millenium" julkaistiin digitaalisessa muodossa 22. toukokuuta 2016, ja sen 2CD-painos julkaistiin 4. heinäkuuta sekä 2LP-painos 19. elokuuta 2016.


title: Räjä Elektrik Millenium

text: Albumi sai erinomaisen vastaanoton. Keskisuomalaisen antoi albumille täydet viisi pistettä, ylistäen Jukka Nousiaisen sanoituksellisia intertekstuaalisia taitoja muiden yhtyeiden aiempien tuotoksien mukailussa sekä viraalimedian menneiden ilmiöiden uudelleen pinnalle tuomisessa.


title: Kairon yliopisto

text: Kairon yliopisto (egyptinarabiaksi:جامعة القاهرة, ; aikaisemmin tunnettu nimillä Egyptin yliopisto, 1908–1940 ja Kuningas Fuad I:n yliopisto, 1940–1952) on Egyptin merkittävin julkinen yliopisto, jonka pääkampus sijaitsee Gizassa. Yliopisto vihittiin vuonna 5. joulukuuta 1908.


title: Kairon yliopisto

text: Vuonna 2017 yliopistossa oli runsas 250 000 opiskelijaa, joista noin 10 300 suoritti ylempää korkeakoulututkintoa tai jatkotutkintoa. Yliopiston henkilökuntaa oli opiskelijoihin nähden suhteessa 1:46.


title: Kairon yliopisto

text: Kairon yliopisto arvioidaan yleensä tasoltaan Afrikan yliopistojen parhaimmistoon ja Egyptin parhaimmaksi tai parhaimpien joukkoon kuuluvaksi. Vuonna 2017 Kairon yliopisto oli parhaana yliopistona maastaan kansainvälisen Shanghain Jiao Tong -yliopiston ARWU-yliopistorankingissa, joka arvioi yliopiston 401.-500. korkeatasoisimmaksi yliopistoksi maailmassa. Times Higher Education sijoitti Kairon yliopiston vuoden 2018 listallaan jaetulle 11. sijalle Afrikassa ja jaetulle 801.-1000. sijalle maailmassa.


title: Seksuaalielämän häiriö

text: Seksuaalielämän häiriö eli sukupuolinen toimintahäiriö on jokin puute, jota ihminen kokee kyvyssään olla sukupuolisuhteessa toivomallaan tavalla. Sukupuolisen toimintahäiriön taustalla on tavallisesti sekä psyykkisiä että fyysisiä syitä. Joitain häiriöitä esiintyy vain toisella sukupuolella, mutta esimerkiksi seksuaalisen halun puutetta esiintyy molemmilla sukupuolilla.


title: Seksuaalielämän häiriö

text: Ei-elimellisiä sukupuolisia toimintahäiriöitä ovat sukupuolinen haluttomuus, sukupuolinen vastenmielisyys, sukupuolisen nautinnon puute, sukupuolinen kiihottumisvaikeus, orgasmivaikeus, ennenaikainen siemensyöksy, toiminnallinen emätinkouristus, toiminnalliset yhdyntäkivut ja sukupuolivietin ylenmääräinen voimakkuus. Näiden lisäksi ei-elimellisten sukupuolisten toimintahäiriöiden diagnostisiin kriteereihin luetaan muita ja määrittämättömiä ei-elimellisiä sukupuolisia toimintahäiriöitä.


title: Seksuaalielämän häiriö

text: Seksuaalinen haluttomuus on erityisesti naisten kokema ongelma, mutta monet miehetkin kärsivät siitä. Haluttomuus alkaa yleistyä 40 vuoden iässä, ja yli 50-vuotiaista naisista haluttomuudesta voi kärsiä jo yli puolet. Haluttomuuteen voi olla hyvin monenlaisia syitä. Haluttomuus on ongelma vain jos henkilö kokee sen ongelmaksi. Haluttomuutta voidaan voidaan pariterapialla, seksuaaliterapialla, lääkkeillä tai hormonihoidolla.


title: Seksuaalielämän häiriö

text: Naisen yleisiä toiminnallisia seksuaaliongelmia ovat kiihottumisongelmat, orgasmin saamisen ongelmat, kivulias yhdyntä eli dyspareunia ja vulvodynia sekä vaginismi, jossa emättimen lihasten kouristus estää peniksen viemisen emättimeen.


title: Seksuaalielämän häiriö

text: Miehen yleisiä seksuaaliongelmia ovat libidon häiriöt, erektiohäiriöt sekä ejakulaatioon ja orgasmiin liittyvät häiriöt. Libidon väheneminen voi johtua testosteronihormonin pitoisuuden laskusta, jota hoidetaan elämäntapojen muutoksilla tai testosteronikorvaushoidolla. Erektiohäiriöllä voi olla useita syitä. Hoitoja ovat elämäntapojen muutos riskitekijöitä vähentäen, seksuaali- ja pariterapia, suun kautta otettavat lääkkeet, paikallishoidot ja kirurginen hoito.


title: Revelstoken vesivoimalaitos

text: Revelstoken vesivoimalaitos (myös Revelstoke Canyonin vesivoimalaitos, ) on BC Hydron operoima vesivoimalaitos Columbia-joessa viisi kilometriä Brittiläisen Kolumbian Revelstoken kaupungista pohjoiseen. Voimalaitos valmistui vuonna 1984, ja se oli alkuun varustettu neljällä turbiinilla, joiden yhteisteho oli 1 980 megawattia. Viides turbiini kytkettiin verkkoon vuonna 2011, ja laitoksen teho nousi 2 480 megawattiin. Kuudes turbiini on tarkoitus asentaa aikaisintaan vuonna 2021, minkä jälkeen voimalaitos saavuttaisi 2 980 megawatin suunnitellun maksimitehonsa. Laitos tuotti 7 297 gigawattituntia sähköä. Voimalaitoksen padon taakse jää Revelstoke-järvi.


title: Natsugumo (1937)

text: Natsugumo () oli Keisarillisen Japanin laivaston Asashio-luokan hävittäjä toisessa maailmansodassa.


title: Natsugumo (1937)

text: Alus tilattiin osana vuoden 1934 Maru-2 ohjelmaa Sasebon laivastontelakalta. Sen köli laskettiin 1. heinäkuuta 1936 ja alus laskettiin vesille 26. toukokuuta 1937. Alus valmistui 10. helmikuuta 1938.


title: Natsugumo (1937)

text: Alus upotettiin 15. lokakuuta 1942.


title: Asagumo (1937)

text: Asagumo () oli keisarillisen Japanin laivaston Asashio-luokan hävittäjä toisessa maailmansodassa.


title: Asagumo (1937)

text: Alus tilattiin osana vuoden 1934 Maru-2 ohjelmaa Kawasakin Koben telakalta. Sen köli laskettiin 23. joulukuuta 1936 ja alus laskettiin vesille 5. marraskuuta 1937. Alus valmistui 31. maaliskuuta 1938.


title: Marjukka Kaminen

text: Marjukka Kaminen (s. 1948) on Oulun Haukiputaalla asuvat taidemaalari, joka asui ja työskenteli pitkään Yhdysvalloissa.


title: Marjukka Kaminen

text: Kaminen tuli ylioppilaaksi Seinäjoen tyttölyseosta 1968, opiskeli sitten hetken Suomen Taideakatemian koulussa syksyllä 1969, mutta muutti Yhdysvaltoihin ja jatkoi opintojaan New Yorkin Phoenix School of Design -oppilaitoksessa kevällä 1969 ja sitten School of Visual Artsissa 1970-72. Debyyttinäyttelynsä Kaminen piti Helsingissä vuonna 1973. Yhdysvalloissa hän toimi kaiken kaikkiaan yli 30 vuotta, Suomessa hän on asunut pysyvästi vuodesta 2003 alkaen. Kaminen on osallistunut lukuisiin ulko- ja kotimaisiin näyttelyihin ja hänen teoksiaan on sekä yksityisissä että julkisissa kokoelmissa. Hän on saanut muun muassa Pohjoismaisen kulttuurirahaston apurahan. Kaminen oli yksi Ruotsin television vuonna tuottamassa "Neljä suomalaista New Yorkissa" -TV-ohjelmassa esitellyistä henkilöistä. Yhdysvalloissa Kaminen hankki myös konservaattorin ammatin ja työskenteli Metropolitan Museum of Art -taidemuseon egyptiläisen taiteen osaston konservoijana yli kymmenen vuotta.


title: Asashio

text: Asashio voi tarkoittaa seuraavia asioita:


title: Minegumo (1937)

text: Minegumo () oli Keisarillisen Japanin laivaston Asashio-luokan hävittäjä toisessa maailmansodassa.


title: Minegumo (1937)

text: Alus tilattiin osana vuoden 1934 Maru-2 ohjelmaa Fujinagatan telakalta. Sen köli laskettiin 22. maaliskuuta 1937 ja alus laskettiin vesille saman vuoden lopulla 4. marraskuuta. Alus valmistui 30. huhtikuuta 1938.


title: Minegumo (1937)

text: Alus upotettiin 5. maaliskuuta 1943.


title: Minegumo

text: Minegumo voi tarkoittaa seuraavia asioita:


title: Loudun

text: Loudun on kunta läntisessä Ranskassa Viennen departementissa Akvitania-Limousin-Poitou-Charentesin alueella. Kaupungissa jäljellä keskiaikaisia katuja, sekä paljon jäänteitä puolustuslinnasta, jonka Richelieu määräsi hävitettäväksi. Loudunissa on museo, joka on omistettu siellä vaikuttaneelle Théophraste Renaudotille. Hän oli 1600-luvun alussa journalismin edelläkävijöitä.


title: Monts-sur-Guesnes

text: Monts-sur-Guesnes on kunta läntisessä Ranskassa Viennen departementissa Akvitania-Limousin-Poitou-Charentesin alueella. Kylässä on pieni 1400-luvulta peräisin oleva goottilainen linna joka on rakennettu paikallisesta tuffikivestä.


title: Yamagumo (1937)

text: Yamagumo () oli Keisarillisen Japanin laivaston Asashio-luokan hävittäjä toisessa maailmansodassa.


title: Yamagumo (1937)

text: Alus tilattiin osana vuoden 1934 Maru-2 ohjelmaa Fujinagatan telakalta. Sen köli laskettiin 4. marraskuuta 1936 ja alus laskettiin vesille 24. heinäkuuta 1937. Alus valmistui 15. tammikuuta 1938.


title: Yamagumo (1937)

text: Alus upotettiin 25. lokakuuta 1944.


title: Yamagumo

text: Yamagumo voi tarkoittaa seuraavia asioita:


title: Organozirkoniumyhdisteet

text: Organozirkoniumyhdisteet ovat organometalliyhdisteitä, jotka sisältävät zirkoniumin ja hiilen välisen kovalenttisen sidoksen. Eräitä organozirkoniumyhdisteitä käytetään orgaanisen kemian synteeseissä katalyytteinä esimerkiksi polymeerien valmistuksessa.


title: Organozirkoniumyhdisteet

text: Muutamia yksinkertaisia tetra-alkyyli- tai tetra-alkenyyli-zirkoniumjohdannaisia, esimerkiksi tetrametyylizirkonium ja tetra-allyylizirkonium tunnetaan, mutta yleisesti ottaen ne ovat hyvin reaktiivisia ja melko epästabiileja yhdisteitä, mutta vastaavia titaanijohdannaisia stabiilimpia. Suuret steerisesti estyneet orgaaniset ryhmät stabiloivat rakennetta. Stabiilimpia organozirkoniumyhdisteitä ovat metalloseeneihin kuuluvat zirkonoseenijohdannaiset, kuten zirkonoseenidikloridi. Näitä stabiloivat syklopentadienyyliligandin π-sidokset ja ne ovat vastaavia organotitaanijohdannaisia stabiilimpia. Väriltään ne ovat tyypillisesti punaisia. Rakenteeltaan ne poikkeavat monista muista metalloseeneista siten, että syklopentadieeniligandit eivät ole samansuuntaisia vaan muodostavat noin 40° kulman toisiinsa nähden. Tunnetaan myös muutamia heterosyklisiä organozirkoniumyhdisteitä, jollaisia ovat eräät zirkonasyklopropaanijohdannaiset.


title: Organozirkoniumyhdisteet

text: Tyypillisimmät tavat valmistaa organozirkoniumyhdisteitä ovat transmetallaatio ja hydrometallointi. Transmetallaatiossa zirkoniumyhdiste kuten zirkonium(IV)kloridi tai organozirkoniumkloridi reagoi muun organometalliyhdisteen kanssa. Yleisesti käytettyjä ovat organolitiumyhdisteet. Hydrometalloinnissa zirkonoseenihydridi reagoi alkeenin tai alkyynin kanssa johtaen alkyyli- tai alkenyylizirkoniumjohdannaiseen.


title: Organozirkoniumyhdisteet

text: Zirkoniumin elektronegatiivisuus on lähellä magnesiumin elektronegatiivisuutta ja Grignard-reagenssien tavoin ne reagoivat karbonyyliyhdisteiden kanssa additioreaktiolla muodostaen alkoholeja. Muita organozirkoniumyhdisteille tapahtuvia reaktioita ovat muun muassa kytkentäreaktiot, hiilen ja heteroatomien välisiä sidoksia muodostavat reaktiot, karbonylointireaktiot ja kuparisuolojen katalysoimina konjugaattiadditiot α,β-tyydyttymättömiin karbonyyliyhdisteisiin. Eräät organozirkoniumyhdisteet katalysoivat myös alkeenien kuten propeenin polymeroitumisreaktioita.


title: Châtellerault

text: Châtellerault on kunta läntisessä Ranskassa Viennen departementissa Akvitania-Limousin-Poitou-Charentesin alueella. Se sijaitsee Viennejoen varrella, joka on Loiren sivujoki.


title: Châtellerault

text: Kaupungilla on pitkät teolliset perinteet. Tunnetuin tehtaista on ollut asetehdas "Manufacture d'armes de Châtellerault". Se perustettiin ensimmäisen maailmansodan jälkeen valmistamaan Ranskan armeijalle uudenaikaisia aseita. Tehdas lopetettiin vuonna 1968 ja nykyään siellä toimii museo "Musée Auto Moto Vélo".Kaupungissa pelaa jalkapallojoukkue SO Châtelleraudais.


title: Torticollis

text: Torticollis eli kierokaula on pään asentoon liittyvä kaularangan sairaus. Akuutti kierokaula eli torticollis acuta tarkoittaa pakkoasentoa, jossa pää on kääntyneenä sivulle. Akuutti tila syntyy usein harmittomassa päivittäisessä toimessa kuten hiusten kuivauksessa, pään nopeassa kääntämisessä sivulle tai vastaavassa. Tilasta käytetään myös nimitystä niskan noidannuoli sen hyvin samankaltaisen syntymekanismin takia kuin alaselän noidannuolessa eli lumbagossa.


title: Torticollis

text: Kierokaulan oireet syntyvät, kun niskan pikkunivelet, jotka säätelevät selän liikettä, eivät liiku normaalisti, ja ympäröivät lihakset jäävät spasmiin. Akuutin oireen synty selittyy sidekudoksen pienellä revähdyksellä, joka aiheuttaa lievän tulehdusreaktion, joka puolestaan johtaa äkillisiin oireisiin.


title: Torticollis

text: Pitkäaikainen neuroleptien käyttö voi aiheuttaa torticolliksen. Pitkittyneitä vaikeita tapauksia voidaan hoitaa botuliinipistoksilla. Torticolliksen hoitoon voidaan käyttää orfenadriinia.


title: Ojie Edoburun

text: Ojie Edoburun (s. 2. kesäkuuta 1996) on brittiläinen yleisurheilija, joka kilpailee pikajuoksussa 100 ja 200 metrin matkoilla.


title: Ojie Edoburun

text: Edoburun osallistui vuonna 2013 alle 18-vuotiaiden maailmanmestaruuskilpailuihin, joissa hän voitti 100 metrillä hopeaa kiinalaisen Mo Youxuen jälkeen. Edoburun juoksi kisoissa silloisen henkilökohtaisen ennätysaikansa, 10,35. Eugenen alle 20-vuotiaiden MM-kilpailuissa 2014 hän sijoittui samalla matkalla kuudenneksi. Hän voitti alle 20-vuotiaiden Euroopan-mestaruuden 100 metrillä Eskilstunassa 2015 ajalla 10,36. Amsterdamin EM-kilpailuissa 2016 hän karsiutui 100 metrin välierissä.


title: Ojie Edoburun

text:
Edoburum voitti Bydgoszczin alle 23-vuotiaiden EM-kilpailuissa 2017 kultaa 100 metrillä ajalla 10,14. Lisäksi hän sai hopeaa 4 × 100 metrin viestissä.
(*) Kesken


title: Pehula

text: Pehula on entinen Äetsän kunnan keskustaajama nykyisessä Sastamalan kaupungissa. Pehula sijaitsee kaupungin eteläosassa Kokemäenjoen rannalla. Pehula oli Keikyän kunnan maarekisterikylä, ja nykyisin taajama käsittää myös lähikylät ja ulottuu myös Kokemäenjoen toiselle puolelle Keikyän kirkolle. Pehulan asukasluku on noin 1 200, mutta koko taajaman alueella asuu noin 2 200 ihmistä.


title: Pehula

text: Pehula ja sen naapurikylä Meskala on mainittu ensimmäisen kerran 1300-luvulla. 1900-luvun alussa kyliin alkoi kehittyä kutomateollisuutta, jota seurasi kemianteollisuus. Äetsän tehtaat, sittemmin Finnish Chemicals, perustettiin Pehulaan vuosisadan vaihteessa. Kokemäenjoen Meskalankoskeen rakennettiin Äetsän voimalaitos vuonna 1921 ja Äetsänkoski perattiin vedenpinnan nostamiseksi.


title: Pehula

text: Taajaman pohjoislaidalla on entinen Äetsän rautatieasema. Pehulassa on edelleen paljon palveluita, kuten alakoulu, pankki ja kauppoja.


title: Solomon Bockarie

text: Solomon Bockarie (s. 18. toukokuuta 1987) on sierraleonelaissyntyinen pikajuoksija, joka on ollut Alankomaiden kansalainen toukokuusta 2015 lähtien.


title: Solomon Bockarie

text: Bockarie karsiutui Pekingin 2008 olympialaisten 200 metrin alkuerissä. Hän osallistui 4 × 100 metrin viestijuoksuun vuoden 2015 maailmanmestaruuskilpailuissa, mutta Alankomaat ei selviytynyt loppukilpailuun. Hän osallistui 2016 Amsterdamissa käytyihin Euroopan-mestaruuskilpailuihin, joissa hän juoksi henkilökohtaiset ennätysaikansa sijoituttuaan 100 metrillä seitsemänneksi ja 200 metrillä neljänneksi. Hän oli neljäs myös pikaviestissä. Rio de Janeiron olympialaisissa 2016 hän karsiutui 100 ja 200 metrin alkuerissä.


title: Jak Ali Harvey

text: Jak Ali Harvey, aiemmin tunnettu nimellä Jacques Montgomery Harvey (s. 4. toukokuuta 1989) on turkkilainen pikajuoksija. Hän on aiemmin edustanut Jamaikaa. Hän sai Turkin edustusoikeuden vuonna 2015.


title: Jak Ali Harvey

text: Harvey voitti hopeaa 100 metrin juoksussa vuoden 2016 Euroopan-mestaruuskilpailuissa ajalla 10,07. Shenzhenin universiadeissa 2011 hän voitti 100 metriä ajalla 10,14. Hän karsiutui 100 metrin välierissä Pekingin MM-kilpailuissa 2015 ja Rio de Janeiron olympialaisissa 2016. 200 metrillä hän karsiutui alkuerissä olympialaisissa 2016. Lontoon MM-kilpailuissa 2017 hän karsiutui 100 metrin välierissä. Havey voitti pronssia 100 metrin ja hopeaa 4 × 100 metrin kilpailuista yleisurheilun EM-kilpailuissa 2018.


title: Meskala

text: Meskala voi tarkoittaa:


title: John H. Roberts

text: John Howell Roberts (s. 28. lokakuuta 1941 Princeton, New Jersey) on yhdysvaltalainen musiikkikirjastonhoitaja ja musiikintutkija.


title: John H. Roberts

text: Roberts opiskeli musiikkia Haverford Collegessa, josta hän valmistui filosofian kandidaatiksi vuonna 1963, ja sittemmin Kalifornian yliopistossa Berkeleyssä, josta väitteli vuonna 1977, aiheenaan Giacomo Meyerbeerin ooppera "Afrikatar". Samana vuonna hän valmistui kirjastonhoitajaksi Rutgersin yliopistosta (tutkintona "Master of Library and Information Science").


title: John H. Roberts

text: Kirjastouransa Roberts aloitti vuonna 1969 Yalen yliopistossa ja usean välivaiheen kautta vastaavasti päätti vuonna 2007 Kalifornian yliopistossa, jossa ehti toimia viimeiset kaksikymmentä vuotta musiikkiosaston kirjaston johtajana. Berkeleyn-kaudellaan hän toimi vuosina 1991–2007 myös yliopiston musiikkitieteen professorina. Vuosina 1995–2001 Roberts oli International Association of Music Libraries, Archives and Documentation Centresin varapuheenjohtaja ja vuosina 2001–2004 sen puheenjohtaja.


title: John H. Roberts

text: Musiikintutkijana Robertsin erityisalana on Georg Friedrich Händel ja tämän sävellystuotanto. Vuodesta 1991 Roberts on kuulunut Händelin koottujen teosten ("Hallische Händel-Ausgabe") toimituskuntaan; lisäksi hän on säveltäjän musiikillisia vaikutteita kokoavan "Handel Sources" -sarjan toimittaja. Hän on myös muiden muassa "The New Grove Dictionary of Music and Musicians" -tietosanakirjan ja "Répertoire International des Sources Musicalesin" toimituskuntien jäsen.


title: Monthoiron

text: Monthoiron on kunta läntisessä Ranskassa Viennen departementissa Akvitania-Limousin-Poitou-Charentesin alueella. Kunnan nähtävyys on linna "Château de Monthoiron" ja sen kaksi erillistä tornia. Torneista toinen on puolustustorni "Tour-Forteresse de Monthoiron". Se on rakennettu viimeisten tutkimusten mukaan Leonardo Da Vincin suunnitelmien mukaan, tai ehkä jopa hänen rakennuttamaksi.


title: Archigny

text: Archigny on kunta läntisessä Ranskassa Viennen departementissa Akvitania-Limousin-Poitou-Charentesin alueella. Kunnan nähtävyys on 1100-luvulta peräisin oleva luostari "Abbaye de l'Étoile", joka kuuluu Ranskan historiallisiin monumentteihin.


title: Kielinvuono

text: Kielinvuono () on Jyllannin niemimaalla, Pohjois-Saksassa, Schleswig-Holsteinin osavaltiossa sijaitseva ja Kielinlahdesta erkaneva Itämeren lahti. Se on noin 15 kilometriä pitkä. Vuono erottaa Dänischer Wohldin ja Wagrienin niemet toisistaan. Schwentinejoki laskee Kielinvuonoon.


title: Kielinvuono

text: Vuonon perukassa on Kielin kaupunki. Muita merkittäviä paikkakuntia vuonon rannalla ovat Laboe ja Heidendorf. Kielin kanavan itäinen pää sijaitsee Kielinvuonon länsirannalla Holtenaussa, noin viisi kilometriä Kielin kaupungista pohjoiseen.


title: Greg Joyner

text: Greg Joyner (s. 31. joulukuuta 1957 Philadelphia, Pennsylvania) on yhdysvaltalais-suomalainen koripallovalmentaja ja kilpauransa päättänyt koripalloilija. Taitavana puolustajana ja levypallojen ottajana tunnettu Joyner on Suomen pääsarjahistorian menestyksekkäimpiä pelaajia. Hän voitti urallaan muun muassa kolme Suomen mestaruutta ja neljä Suomen cup-mestaruutta, ja hänet valittiin neljä kertaa SM-sarjan/SM-Koriksen vuoden puolustuspelaajaksi.


title: Greg Joyner

text: Joyner varattiin NBA:han , mutta hän ei koskaan pelannut sarjassa. Hän asui urallaan Chilessä, Argentiinassa ja Venezuelassa mutta palasi aina Suomeen, jossa hän pelasi 14 pääsarjakaudella. Vielä vuosituhannen vaihteessa, yli 40-vuotiaana, hän voitti viimeisen neljästä SM-sarjan/SM-Koriksen vuoden puolustuspelaajan palkinnostaan ja essintyi myös Suomen maajoukkueessa. Joyner kuului Suomessa pelatessaan useasti erilaisten tilastokategorioiden kärkipelaajiin ja voitti muun muassa kolme Suomen mestaruutta, yhteensä kahdeksan miesten SM-mitalia ja neljä Suomen cupin mestaruutta. Suuren osan joukkuesaavutuksistaan hän voitti Torpan Pojissa, jossa hän pelasi myös eurooppalaisissa seurajoukkuekilpailuissa.


title: Greg Joyner

text: Joyner tunnettiin pelaajana taitavana puolustajana ja levypallojen ottajana. Hippo Taatila kuvaili häntä "likaisen työn erikoismieheksi". Joyner on toiminut pelaajauransa jälkeen juniorivalmentajana pääkaupunkiseudulla.


title: Agilisaurus

text: Agilisaurus (nimen merkitys: ”ketterä lisko”) oli linnunlantioisiin kuulunut kasvinsyöjädinosaurussuku. Sukuun kuului yksi laji, tyyppilaji "A. louderbacki". "Agilisauruksen" nimi viittaa sen kevyeen rakenteeseen ja luurankoon. "Agilisaurus" eli jurakaudella. Sen fossiileja on löydetty Kiinasta.


title: Agilisaurus

text: "Agilisauruksesta" on löydetty yksi, lähes täydellinen luuranko. Siitä puuttuu osia vasemmista etu- ja takaraajoista. Kyseinen luuranko on löydetty Kiinasta, Sichuanin maakunnasta. Luurankoa säilytetään Zigong Dinosaur Museumissa, Kiinassa.


title: Agilisaurus

text: "Agilisauruksen" pituus oli 1,2 metriä. Sillä oli kevyt rakenne ja luuranko. Takajalat olivat monien muiden ornithopodien tapaan etujalkoja pidemmät. Tämä johti korkeaan nopeuteen. Nopeuden ja ketteryyden yhdistelmä oli luultavasti "Agilisauruksen" ensisijainen puolustautumiskeino petoja vastaan, sillä kyseisellä dinosauruksella ei ollut minkäänlaista panssaria suojana. "Agilisaurus" oli päiväeläin.


title: Agilisaurus

text: "Agilisauruksen" luokittelu on ollut vaikeaa, koska sillä ei ole samantyyppisiä ominaisuuksia minkään linnunlantioisiin kuuluvan ryhmän kanssa. Tämä on johtanut kahteen ajatukseen, siihen että joko "Agilisaurus" on esimerkki myöhään selvinneestä, alkukantaisesta ornithopodista, tai sitten kyseessä on vielä tuntemattomaan, määrittemättömään ryhmään kuuluva dinosaurus.


title: Montmorillon

text:
Montmorillon on kunta keskisessä Ranskassa Viennen departementissa Uusi-Akvitaniain alueella.
Kunnan nähtävyyksiä on sen vanha silta "Vieux pont" sekä uskonnollisia rakennuksia kuten kappeli "Octogone de Montmorillon", kirkko "Notre-Dame de Montmorillon" sekä kuolleiden lyhty "Lanterne des morts de Moussac".


title: As-molliasteikko

text: As-molliasteikko on Asista alkava sävelasteikko, johon kuuluvat lähtökohtaisesti sävelet As, B, Ces, Des, Es, Fes, G ja As. Se on Ces-duurin rinnakaismolli ja sen muunnossävellaji on As-duuri. As-mollin subdominanttisointu on des-mollisointu ja dominanttisointu on Es-duurisointu, jossa on as-mollin johtosävel G.


title: As-molliasteikko

text: Kuten Ces-duuri, myös as-molli on yksi harvinaisimpia astiekoita taidemusiikissa. As-mollissa lähtökohtaisesti kaikki seitsemän säveltä on alennettu, mutta johtosävelen saamiseksi Ges pitää palauttaa G:ksi, jotta johtosävel saadaan puolisävelaskeleen päähän tooniasta, jolloin dominanttisoinnuksi saadaan Es-duuri.As-mollin sijasta käytetään monesti sen enharmonista vastinetta, gis-mollia, jossa on viisi ylennystä.


title: As-molliasteikko

text: Pop-, rock- ja iskelmämusiikissa kitarat viritetään silloin tällöin jenkkivireesen. (E♭-A♭-d♭-g♭-b♭-e♭) Tällöin a-mollissa soitetut kappaleet voidaan ajatella soivan as-mollissa. Esimerkkejä "as-mollissa" (a-molli + jenkkivire) soitetuista kappaleista ovat muun muassa


title: Le Dorat

text:
Le Dorat on kunta keskisessä Ranskassa Haute-Viennen departementissa Akvitania-Limousin-Poitou-Charentesin alueella.
Kunnan nähtävyyksiä on kollegiaalinen kirkko "Collégiale Saint-Pierre du Dorat". Kirkko rakennettiin 1100-luvulla, mutta se linnoitettiin 1400-luvulla suojaamaan kaupunkia. 1400-luvulla kaupungin puolustusta vahvistettiin rakentamalla valleja ja muureja. Muurista on jäljellä yksi portti "Porte Bergère".


title: Wimbledonin tennisturnaus 2016 – sekanelinpeli

text: Leander Paes ja Martina Hingis olivat puolustavat mestarit, mutta hävisivät kolmannella kierroksella Henri Kontiselle ja Heather Watsonille. Lopulta Kontinen ja Watson etenivät turnausvoittoon. Se oli molemmilla ensimmäinen ammattilaistasolla Grand Slam -turnauksessa.


title: The Silver

text: The Silver julkaisi Suomen ensimmäisen noise-musiikkia edustavan levyn. The Silverin perusti Harri Englund salanimellä Harry Angel. Yhtyeeltä julkaistiin kaksi singleä vuosina 1979 ja 1980 Johannan Black Label Series -levymerkin alla. Vuonna 1981 ilmestyi viisi kappaletta sisältänyt kasetti yhtyeen omalla Art Cassettes -merkillä. Sen jälkeen artisti katosi täysin vuosikymmeniksi, kunnes yllättäen 2017 alkoi ilmestyä uutta tuotantoa Art Cassettes -merkin SoundCloud-sivustolla. Soundi-lehden haastattelussa uuden The Silverin tekijöiksi paljastuivat Englund ja malawilainen saarnaaja Jenifosi Jingison.


title: The Silver

text: Vuosien varrella lukuisat fanit koettivat selvittää yhtyeen jäsenten henkilöllisyyttä, mutta yhtyeen kokoonpano säilyi kuitenkin mysteerinä aina vuoteen 2015 asti. Tuolloin jo pitkään yhtyeen perustajajäseneksi epäilty Englund kertoi Ylelle olevansa salanimellä toiminut Harry Angel, ja että yhtyeeseen kuului hänen lisäkseen pääasiassa Steve Mink, jonka henkilöllisyyttä ei ole paljastettu. The Silver teki vain yhden keikan 1980-luvun alussa Kari Peitsamon lämmittelijänä Lepakossa.


title: The Silver

text: Englund aloitti yhtyeen yksin varhaisteininä seurattuaan ulkomailla villinnyttä punk-ilmiötä. Hän ei opetellut itse soittamaan mitään soitinta, eikä ole halunnut paljastaa, miten eri nauhoituksissa kuuluvat äänet on tuotettu. Alun perin musiikki äänitettiin kasettisoittimella Englundin omassa huoneessa. Englundin mukaan kyseessä ei ollut "musiikin tekeminen", mutta hän teki sitä tosissaan eikä vitsinä. Englund sai paljon vaikutteita muun muassa Suicide-yhtyeeltä.


title: The Silver

text: Englund oli lähettänyt nauhoituksiaan levy-yhtiö Johannaan, mutta alkoi pian katua päätöstä, sillä hän ei halunnut tuotantoa julkaistavaksi. Levy-yhtiöstä lähetettiin hänelle pari postikorttia yhteydenottoa pyytäen, ja jälkimmäisen oli allekirjoittanut levy-yhtiön toimitusjohtaja Atte Blom. Lopulta Englund soitti levy-yhtiöön. Kävi ilmi, että Leevi and the Leavings -yhtyeen keulamies Gösta Sundqvist oli kiinnittänyt yhtyeen musiikkiin huomionsa, ja puhunut asiasta Blomille. Jatkossa Englund lähetti Sundqvistille nauhoituksiaan, joista julkaistavat kappaleet valittiin. Aikakauden zineissä kuten "Linnussa" julkaistiin lukuisia yhtyettä käsitteleviä juttuja, joista suuri osa oli Harry Angelin eli Harri Englundin kirjoittamaksi merkittyjä. Vaikka sinkkuja soitettiin aikoinaan muutaman kerran radiossa, yhtye jäi vähälle huomiolle. Aikalaishaastattelussa Sundqvist oli kutsunut yhtyeen jäseniä soittotaidottomiksi ja musiikkia ”alkeelliseksi möykäksi”. Hän halusi välttämättä yhtyeen ensimmäisen singlen kanteen rotan, jonka päälle tallataan jalalla. Kuvaan ei kuitenkaan saatu hommattua rottaa vaan kuvassa on pieneläinklinikalta saatu kuollut marsu. Juho Juntunen kuvasi molempien levyjen kansikuvat.


title: The Silver

text: Jo vuonna 1981 The Silverin lähipiirissä todettiin sinkkujen olleen "epäedustavia" yhtyeen tuotannossa.


title: The Silver

text: Pian kahden singlen jälkeen The Silver julkaisikin omalla Art Cassettes -merkillään kasetin, jonka tuottamisessa Sundqvist ei enää ollut mukana. Vuonna 2004 yhdysvaltalainen Pop Con -levymerkki julkaisi 500 kappaleen bootleg-painoksen The Silverin ”Do You Wanna Dance” -singlestä. Uusjulkaisun takana oli Max Hechter, joka piti kappaleen soitossa kuuluvasta aidosta innosta. Seuraavana vuonna Love Records julkaisi kappaleen "More Arctic Hysteria / Son Of Arctic Hysteria" -kokoelmalla.


title: The Silver

text: The Silverin musiikki on jakanut mielipiteitä. Musiikkikirjailija Johan Kugelberg on valinnut yhtyeen toisen singlen 9. parhaaksi Tee se itse -levytykseksi. The Silverin kansainväliset seuraajat ovat perustaneet fan clubin.


title: The Silver

text: Soundi-lehden haastattelussa Englund kielsi kokevansa uutta tuotantoa paluuna, koska hänen mielestään oli kulunut liikaa aikaa The Silverin edellisistä nauhoituksista.  Lisäksi hän kertoi vieroksuvansa nostalgiaa ja sanoi olevansa kiinostuneempi uuden tekemisestä uusissa olosuhteissa. The Silverin uudessa tuotannossa ovat keskeisiä Englundin kokemukset antropologina sekä musiikilliset vaikutteet, jotka hän oli omaksunut asuttuaan useita vuosia Machesterissä ja Malawissa. Englund vertaa noisea antropologiaan, sillä molemmissa on hänen mukaansa kyse merkitysten rajojen tutkimisesta sekä kyvystä omaksua itselle vieraita vaikutteita.


title: Kenneth Cederberg

text: Kenneth Cederberg (s. 18. marraskuuta 1969) on entinen suomalainen maajoukkuetason suunnistaja. Seuratasolla hän edusti Gamlakarleby IF:ää, IF Femmania ja Pargas IF:ää.


title: Kenneth Cederberg

text: Cederberg voitti pikamatkan avoimet Pohjoismaiden mestaruuskilpailut 1995 Ruotsin Skellefteåssa. Opiskelijoiden MM-kisoissa Cederberg saavutti 1992 Skotlannissa kultaa ja pronssia.


title: Kenneth Cederberg

text: Suunnistuksen maailmancupissa paras osakilpailusijoitus oli kuudes sija. Ensimmäisessä Park World Tour:issa 1996 hän saavutti parhaana suomalaisena neljännen sijan. SM pitkältä matkalta Cederberg:illä on 2 SM kultaa (1992 ja 1998). Jukolan viestissä Cederberg ankkuroi Pargas IF:n joukkueen toiseksi vuoden 1997 Jyväs-Jukolassa.


title: Amadeu Antonio -säätiö

text: Amadeu Antonio -säätiö () on vuonna 1998 perustettu saksalainen säätiö, joka vastustaa äärioikeistoa, rasismia ja antisemitismiä. Säätiön päätavoiteena on tukea ja rohkaista kansalaisyhteiskuntaa vastustamaan äärioikeistolaista kulttuuria kaikkialla Saksassa. Säätiön motto on ”rohkaise, neuvo, rahoita”. Sen perustivat Karl Konrad Graf von der Groeben sekä Anetta Kahane, joka nimitettiin säätiön puheenjohtajaksi. Saksan liittopäivien silloisesta puhemiehestä Wolfgang Thiersestä tuli säätiön suojelija.


title: Amadeu Antonio -säätiö

text: Säätiö nimettiin Amadeu Antonio Kiowan mukaan, joka oli vuonna 1990 yksi Saksojen yhdistymisen jälkeisen äärioikeistoväkivallan uhreista.


title: Amadeu Antonio -säätiö

text: Säätiö suunnittelee ja toteuttaa kampanjoita verkossa ja sen ulkopuolella. Se tekee yhteistyötä erilaisten instituutioden kanssa mediassa, kansalaisyhteiskunnassa sekä valtiotasolla. Sen toimintaa ovat muun muassa:Tämän verkkotarjonnan ohella säätiö tekee merkittävää operoivaa työtä, jolla se luo strategioita äärioikeistoa vastaan paikallistasolla ja tutkii sen yhteisörakennetta (esimerkiksi naisten roolia liikkeessä). Esimerkki hankkeista on ”Kein Ort für Neonazis” (”Ei paikkaa uusnatseille”). Säätiö tarjoaa taloudellista, hallinnollista ja asiantuntemuksellista tukea juuri ennen vaaleja suoritettavalle toiminnalle. Yksi projekti on ”Region in Aktion” (Alue toiminnassa), joka analysoi, kuinka kansalaisyhteiskuntaa voidaan tukea äärioikeistolaisten vaalivoittojen paineessa maaseutualueilla, kuten Mecklenburg-Etu-Pommerissa ja Brandenburgissa. Säätiö pyrkii luomaan verkostoja paikallistasolle kannustamalla vaihtoehtoisia nuorisokulttuureja ja yhteisöjä tuen suvaitsemattomuudelle ja rasismille vähentämiseksi.


title: Amadeu Antonio -säätiö

text: Säätiö on tukenut tähän mennessä yli 770 tavoitetta ja hanketta, joissa vastustetaan rasismia, antisemitismiä ja äärioikeistoa sekä puolustetaan demokaattista kulttuuria ja vähemmistöjen oikeuksia.


title: Amadeu Antonio -säätiö

text: Tammikuussa 2016 julkistettiin verkon vihapuhetta torjuva Online Civil Courage Initiative -organisaatio, jossa säätiö tekee yhteistyötä muun muassa Saksan oikeusministeriön ja Facebookin kanssa. Yhteistyön pelätään uhkaavan sananvapautta muun muassa tukahduttamalla keskustelua Euroopan pakolaiskriisistä.


title: Amadeu Antonio -säätiö

text: Säätiö hyödyntää profiiliaan ja resurssejaan laajentaakseen rooliaan Saksan ulkopuolelle. Eurooppalaisten ja yhdysvaltalaisten strategisten kumppanuuksien kautta säätiö toivoo pystyvänsä vastaamaan haasteisiin muuallakin maailmassa samanlaisella menestyksellä ja määrätietoisuudella kuin Saksassa. Sen kumppaneita Saksassa ja muualla ovat:


title: Amadeu Antonio -säätiö

text: Saksa:


title: Amadeu Antonio -säätiö

text: Eurooppa:


title: Amadeu Antonio -säätiö

text: Yhdysvallat:


title: Galinstaani

text:
Galinstaani on huoneenlämmössä nestemäinen metalliseos. Tyypillinen seossuhde on 68 % galliumia, 22 % indiumia ja 10 % tinaa sekä sulamispiste –19 °C.
Galinstaania käytetään vähäisemmän myrkyllisyytensä ja reaktiivisuutensa vuoksi korvaamaan elohopeaa ja NaK -seosta (natrium/kalium) muun muassa lämpömittareissa ja joissain lämmönsiirtojärjestelmissä. Toisin kuin elohopea, galinstaani kuitenkin tarttuu ja leviää herkästi eri pintoihin kuten lasiin, joten esimerkiksi kuumemittarin mittaputken sisäpinta on päällystettävä galliumoksidilla tarttumisen estämiseksi.


title: Galinstaani

text: Muita tarkkoja seoksia joilla on erityisominaisuuksia:


title: Kathleen Rubins

text: Kathleen Rubins (s. 14. lokakuuta 1978 Farmington, Connecticut, Yhdysvallat) on yhdysvaltalainen astronautti. Rubins valittiin astronauttikoulutukseen vuonna 2009 ja on osallistunut vuonna 2016 Sojuz MS-01 -lennolle Retkikunnan 48 jäsenenä.


title: Robert Sobera

text: Robert Sobera (s. 19. tammikuuta 1991 Wrocław) on puolalainen seiväshyppääjä.


title: Robert Sobera

text: Sobera voitti hieman yllättäen seiväshypyn Euroopan-mestaruuden Amsterdamissa vuoden 2016 EM-kisoissa tuloksella 560. Aiemmin hän voitti hopeaa alle 23-vuotiaiden Euroopan-mestaruuskilpailuissa 2013 Tampereella sekä pronssia universiadeissa 2015. Hän on sijoittunut sisäratojen MM-kilpailuissa kuudenneksi 2014 ja 2016 sekä sisäratojen EM-kilpailuissa neljänneksi 2015 ja kuudenneksi 2013.


title: Robert Sobera

text: Soberan ulkoratojen ennätys on syyskuussa 2014 hypätty 580 cm, ja halliennätys helmikuussa 2015 hypätty 581 cm.


title: Óscar Varona

text: Óscar Varona Varona (s. 22. heinäkuuta 1949) on kuubalainen kilpauransa päättänyt koripalloilija ja olympiamitalisti.


title: Óscar Varona

text: Varona voitti Kuuban miesten maajoukkueessa olympiapronssia Münchenissä 1972 ja Pan-Amerikan kisojen pronssia Calissa 1971. Hän kilpaili Kuuban joukkueessa myös Montréalin kesäolympialaisissa 1976 sekä vuosien 1970 ja 1974 MM-kilpailuissa.


title: Conrado Pérez

text: Conrado Pérez Armenteros (s. 21. joulukuuta 1950 Las Villas) on kuubalainen kilpauransa päättänyt koripalloilija ja olympiamitalisti.


title: Conrado Pérez

text: Pérez voitti Kuuban miesten maajoukkueessa olympiapronssia Münchenissä 1972. Hän kilpaili Kuuban joukkueessa myös Méxicon kesäolympialaisissa 1968 sekä vuosien 1970 ja 1974 MM-kilpailuissa.


title: José Miguel Álvarez

text: José Miguel Álvarez Pozo (s. 26. marraskuuta 1949) on kuubalainen kilpauransa päättänyt koripalloilija ja olympiamitalisti.


title: José Miguel Álvarez

text: Álvarez voitti Kuuban miesten maajoukkueessa olympiapronssia Münchenissä 1972. Hän kilpaili Kuuban joukkueessa myös vuosien 1970 ja 1974 MM-kilpailuissa.


title: Tomás Herrera

text: Tomás Herrera Martínez (s. 31. joulukuuta 1950 Santiago de Cuba) on kuubalainen kilpauransa päättänyt koripalloilija ja olympiamitalisti.


title: Tomás Herrera

text: Herrera voitti Kuuban miesten maajoukkueessa olympiapronssia Münchenissä 1972 ja Pan-Amerikan kisojen pronssia Calissa 1971. Hän kilpaili Kuuban joukkueessa myös Montréalin 1976 ja Moskovan 1980 kesäolympialaisissa sekä vuosien 1970 ja 1974 MM-kilpailuissa.


title: Vantaan taiteilijaseura

text: Vantaan taiteilijaseura on Vantaalla toimiva, vuonna 1994 perustettu vantaalaisten ammattikuvataiteilijoiden rekisteröity yhdistys. Yhdistys pyrkii herättämään kiinnostusta kuvataiteisiin ja edistämään Vantaalla asuvien kuvataiteilijoiden ammatillista ja taludellista etua. Yhdistyksen päätoiminta liittyy näyttelytoiminnan ja vantaalaisen kuvataiteen näkyvyyden edistämiseen. Yhdistys ylläpitää taiteilijatalo Gjutarsia, jossa on kaksi galleriatilaa ja taiteilijan työtila. Ylemmän kerroksen pieni studiotila toimii kesäkaudella taiteilijaresidenssinä ulkomaisille taiteilijavieraille.


title: Vantaan taiteilijaseura

text: Yhdessä Vantaan taidemuseon kanssa taiteilijaseura ylläpitää myös Galleria K -taidegalleriaa Vantaan kaupungintalon sivurakennuksessa Tikkurilassa (Asematie 7). Huhtikuussa 2014 taiteilijaseuran oma näyttelytoiminta siirtyi suurelta osin tähän galleriaan. Yhdistys tuottaa nykyään puolet taidegallerian näyttelyistä. Myös taiteilijaseuran jäsenten teoksia välittävä taidelainaamo sijaitsee tätänykyä Galleria K:n tiloissa.


title: Vantaan taiteilijaseura

text: Yhdistys sai Vantaan kulttuuripalkinnon vuonna 2010.


title: Vantaan taiteilijaseura

text: Vantaan taiteilijayhdistys ylläpitää Tikkurilan suuralueen Kuninkaalan kaupunginosassa (Vanha Kuninkaalantie 6) sijaitsevaa, kaupungilta vuokraamaansa ja taiteilijataloksi paljolti talkootyönä vuosina 1996–1998 kunnostettua puuraloa. Talossa yhdistyksen jäsenet ovat järjestäneet taidenäyttelyitä, illanviettoja ja muita tilaisuuksia. Näyttelykäytössä taiteilijatalon alakerta muodostaa 45 neliön laajuisen galleriatilan, josta käytetään nimeä "Galleria Gjutars". Lisäksi alakerrassa on keittiö, WC ja omalla sisäänkäynnillä varustettu noin 15 neliön laajuinen taiteilijan työtila.


title: Vantaan taiteilijaseura

text: Taiteilijatalon toisessa kerroksessa sijaitsee studioasunto. Tätä pientä tilaa myönnetään kesäkaudella taiteilijaresidenssiksi vieraileville ulkomaisille ammattitaiteilijoille. Tilan vieraileva taiteilija voi hakemuksesta saada käyttöön tavallisesti touko-syyskuun välisenä aikana; tyypillinen vierailuaika kestää kuukauden. Talvikaudella, eli loka-huhtikuussa taidetalon 2. kerros on toiminut pienempänä galleriatilana.


title: Vantaan taiteilijaseura

text: Taidetalo Gjutarsissa on järjestetty myös työpaja- ja kurssitoiminta muillekin kuin taiteilijaseuran jäsenille. Talossa ja sen piha-alueella on järjestetty esimerkiksi koko perheelle suunnattuja taidetyöpajaviikonloppuja. Talon piha-alueella on joitain julkisia taideteoksia, esimerkiksi Petri Kiviniemen tekemä ihmishahmoa esittävä teos.


title: Vantaan sanataidekoulu

text: Vantaan sanataidekoulu on Vantaalla toimiva, vuonna 1994 perustettu taiteen perusopetusta sanataiteessa antava koulu, jota ylläpitää samanniminen rekisteröity yhdistys (Vantaan sanataidekoulu ry). Sanataidekoulun rehtorina toimii elokuusta 2016 lähtien kirjailija ja esitysdramaturgi Siri Kolu.


title: Vantaan sanataidekoulu

text: Yhdistyksen osoite on Tikkurilassa vanhan Silkkitehtaan rakennuksessa (Tikkurilantie 44). Vantaan sanataidekoulu järjestää opetusta ja muuta useissa muissakin Vantaan kaupunginosissa. Sanataideopetuksen kohteena ovat kaikenikäiset – vauvoista satavuotiaisiin.


title: Vantaan sanataidekoulu

text: Tunnustuksena ansiokkaasta työstään Vantaan sanataidekoulu sai Vantaan kulttuuripalkinnon vuonna 2014.


title: Vantaan sanataidekoulu

text: Kuvagalleria esittelee alkuvaiheessaan vain osan opetuspaikoista.


title: Robert Renner

text: Robert Renner (s. 8. maaliskuuta 1994) on slovenialainen seiväshyppääjä.


title: Robert Renner

text: Renner voitti alle 18-vuotiaiden maailmanmestaruuden Lillessä 2011 tuloksella 525. Hän voitti samana vuonna kultaa Euroopan nuorten olympiafestivaaleilla Trabzonissa tuloksella 531. Se oli hänen ensimmäinen ulkoratojen yleisen sarjan Slovenian ennätyksensä. Ensimmäisen sisäratojen maansa aikuisten ennätyksen, 512, hän oli hypännyt Ljubljanassa saman vuoden helmikuussa.


title: Robert Renner

text: Renner sijoittui viidenneksi Barcelonan alle 20-vuotiaiden MM-kilpailuissa 2012. Hän karsiutui loppukilpailusta sisäratojen EM-kilpailuissa Göteborgissa 2013 ja Prahassa 2015. Hän voitti alle 23-vuotiaiden Euroopan-mestaruuden Tallinnassa 2015 tuloksella 555. Saman vuoden Pekingin MM-kilpailuissa hän sijoittui 13:nneksi.


title: Robert Renner

text: Renner saavutti pronssia Amsterdamin EM-kilpailuissa 2016 tuloksella 550. Hän karsiutui loppukilpailusta Rio de Janeiron olympialaisissa 2016.


title: Robert Renner

text: Renner hyppäsi ennätyksensä 570 cm Pekingissä 22. elokuuta 2015. Hallissa hän on hypännyt parhaimmillaan 562 Villeurbannessa 10. helmikuuta 2013. Molemmat tulokset ovat myös Slovenian ennätyksiä.


title: Pibb Xtra

text: Pibb Xtra (vuoteen 1973 "Peppo", vuosina 1973–2001 "Dr. Pibb" ja "Mr. PiBB", vuodesta 2001 "Pibb Xtra") on The Coca-Cola Companyn markkinoima Dr Pepperiä jäljittelevä virvoitusjuoma. Se tuotiin markkinoille vuonna 1972 Dr Pepperin haastajaksi alun perin nimellä "Peppo" ja hieman myöhemmin "Dr. Pibb", mutta nimeksi vaihdettiin "Mr. PiBB", kun Dr Pepper nosti Coca-Cola Companya vastaan syytteen ”tavaramerkkiloukkauksesta”. 2001 nimeksi vaihdettiin Pibb Xtra, joka on juoman nykyinen nimi.


title: Pibb Xtra

text: Pibb Xtrassa on 140 kaloria.


title: Pibb Xtra

text: Pibb Xtraa myydään suurimmassa osassa Yhdysvaltoja lukuun ottamatta niitä alueita, joissa Dr Pepperiä myy The Coca-Cola Company. Euroopassa ja Aasiassa juomaa ei myydä.


title: Pibb Xtra

text: Muita Pibb-tuotteita ovat Pibb Xtran lisäksi "Pibb Zero", "Pibb Zero Cherry" ja "Pibb Zero Cherry-Vanilla".


title: Agnosphitys

text: Agnosphitys oli dinosaurussuku, joka eli 228–209 miljoonaa vuotta sitten triaskaudella. "Agnosphityksesta" löydetyt fossiilit, osittainen kallo ja kallon osia, on löydetty Englannista.


title: Agnosphitys

text: "Agnosphityksen" nimi tulee siitä, että kyseisen lajin alkuperän selvittäminen on ollut niin vaikeaa. Nimi tarkoittaakin "tuntematonta sukua tai lajia".


title: Agnosphitys

text: "Agnosphityksen" koosta ei olla varmoja, mutta sen on arvioitu olleen noin 70 senttimetriä pitkä ja kolme kilogrammaa painava.


title: Agnosphitys

text: "Agnosphityksen" luokittelu on ollut erittäin vaikeaa vähäisten fossiililöydösten vuoksi. "Agnosphitys" on voinut olla joko alkeellinen teropodi, muu dinosauruksille sukua ollut matelija, tai mahdollisesti guaibasauridi, jotka olivat Sauropodomorphan alkeellisin ryhmä.


title: Agnosphitys

text: "Agnosphityksen" ruokavaliosta ei myöskään olla varmoja, mutta se on saattanut olla kaikkiruokainen.


Lasten ja nuorten arkkitehtuurikoulu Arkki on taiteen perusopetusta erityisesti pääkaupunkiseudun suurkaupungeissa antava, vuonna 1993 perustettu arkkitehtuurikoulu. Se on Suomen ensimmäinen alallaan ja maailmallakin melko ainutlaatuinen oppilaitos. Arkkitehtuurikoulu Arkin arkkitehtuurin opetustarjonta lapsille ja nuorille on sisältöjen ja tuntimäärien mukaan arvioituna maailman laajin.


title: Lasten ja nuorten arkkitehtuurikoulu Arkki

text: Arkki tarjoaa opetusta kolmessa kaupungissa pääkaupunkiseudulla:


text: Taiteen perusopetukseen ja kursseille osallistuu Arkissa vuosittain noin 800 oppilasta. Osallistujien ikähaitari on 4–19 -vuotta. Viikoittain arkkitehtuurin perusopetuksessa käy 600 oppilasta.


text: Arkkitehtuurikoulun toiminnan taustajärjestönä toimii yleishyödyllinen yhdistys "Lasten ja nuorten arkkitehtuurikoulu Arkki ry". Yhdistys pyrkii tukemaan ja kehittämään lapsille ja nuorille suunnattua kasvatustyötä, joka liittyy arkkitehtuuriin, rakennettuun ympäristöön, kulttuuriympäristöön, esineelliseen ympäristöön sekä rakentamisen ekologisiin perusteisiin.


text: Tunnustuksena ansioistaan arkkitehtuurikasvatuksen edistämisessä arkkitehti, pedagogi Pihla Meskanen (s. 1970) palkittiin vuonna 2005 Lastenkulttuurin valtionpalkinnolla. Meskanen on eräs arkkitehtuurikoulu Arkin perustajajäsenistä ja on toiminut sen johtajana ja arkkitehtuuriopetuksen sisältöjen kehittäjänä.


text: Koulu järjestää taiteen perusopetuksen ja lyhytkurssien ohella myös muuta aiheeseensa liittyvää toimintaa. Esimerkkinä mainittakoon lasten syntymäpäiväjuhlien järjestäminen Arkin tiloissa tai muualla. Arkkitehtuuri-teemaan liittyen lapset saavat ohjattuna koota esimerkiksi kekseistä ja makeisista syötäviä asuinalueita.


text: Arkki on vienyt osaamistaan myös ulkomaille perustamalla vuonna 2014 yhteistyössä paikallisen toimijan kanssa lasten ja nuorten arkkitehtuurikoulun Kreikkaan ja Kyprokselle sekä osallistumalla siellä paikallisten arkkitehtien kouluttamiseen arkkitehtuuriopettajiksi.


title: Ruskeasannan kappeli

text: Ruskeasannan kappeli on Vantaan Ruskeasannan kaupunginosassa, Ruskeasannan hautausmaalla sijaitseva, vuonna 1927 valmistunut ja käyttöön vihitty siunauskappeli.


title: Ruskeasannan kappeli

text: Se pohjautuu arkkitehti Armas Lindgreniltä (1877-1929) tilattuihin piirrustuksiin, jotka kirkkovaltuusto hyväksyi maaliskuussa 1926 työn pohjaksi. Ehdotuksesta kuitenkin poikettiin toteutusvaiheessa hieman, sillä salia lyhennettiin kaksi metriä ja kavennettiin yksi metri. Rakennuspuut hirsirakennukseen on kaadettu seurakunnan metsänvartijan johdolla vuonna 1926 Rekolan metsistä. Veistetyt hirret kuljetettiin keväällä 1926 Ruskeasannalle. Rakentamisurakasta järjestettiin tarjouskilpailu, jonka voitti rakennusmestari E. Moberg edullisimmalla 55 000 markan työtarjouksellaan. Pelkistetyn kauniin, hirsistä salvotun siunauskappelin vihki lääninrovasti S. Wilh. Roos loppiaisena 1927.


title: Ruskeasannan kappeli

text: Vuonna 1964 oli vuorossa kappelin sisätilojen uudistaminen sisustusarkkitehti, taiteilija Antti Salmenlinnan (1897–1968) suunnitelmien mukaan. Salmenlinna maalasi itse alttarikaapin muotoisen alttaritaulun "Ylösnousemus". Kappeliin hankittiin kaksi kuparista lattia-kynttilänjalkaa, kaksi kattovalaisinta, tuolit, alttarilla olevat kaksi pientä kynttilänjalkaa ja seinälampettia. Alttaripöytä on Ossian Nurmen ja valkoinen pellavainen alttariliina Suomen käsityön ystävien valmistama.


title: Ruskeasannan kappeli

text: Siunauskappelia päätettiin 1980-luvun lopulla laajentaa rakennusta jatkamalla, sillä Ruskeasannan vanha ruumishuone oli käynyt ahtaaksi. Laajennuksessa rakennuksen ulkonäkö pysyi likipitäen ennallaan. Vuonna 1989 aikana valmistunut ruumishuone tarjoaa tilapäisen säilytystilan 14 vainajalle.


title: Ruskeasannan kappeli

text: Rakennuksen ulkoseinän lautaverhoiltu on maalattu punaiseksi, mutta ikkunoiden ja ovien pielukset, rakennuksen nurkkalaudat ja räystäät ovat kuitenkin valkoiseksi maalatut.


title: Juhani Ruotsalainen (sienitieteilijä)

text: Juhani Ruotsalainen (20. elokuuta 1937 Ruokolahti – 5. helmikuuta 2016) oli huomattava suomalainen sienitieteilijä ja Kuopion yliopiston kunniaprofessori.


title: Juhani Ruotsalainen (sienitieteilijä)

text: Ruotsalainen elätti itsensä nuorena päasiallisesti rakennustöillä. Hän oli kuitenkin myös jo silloin kiinnostunut suomalaisesta luonnosta ja erityisesti kalastuksesta ja sienistä. Hän suoritti kauppaneuvojan kurssin 1982 ja toimi Pohjois-Savon sieniseuran ensimmäisenä puheenjohtajana 12 vuotta. Hän on vaikuttanut useiden etenkin Suomelle uusien sienilajien määrittämiseen. Erityisesti haperot olivat hänen alaansa. Hän opiskeli ja opetti käytännön sienitutkimusta Suomen lisäksi etenkin Virossa ja Italiassa. On huomattava, että vaikka hänellä ei ollut korkeakouluopintoja eikä esimerkiksi vieraiden kielten koulutaitoja, hän oli mukana yhdentoista tieteelle uuden haperolajin selvittämisessä. Hän ei kaihtanut muitakaan sienisukuja. Kansainvälisesti arvostetussa sienilehti Karsteniassa hän ehti myös julkaista. Hänen tutkimustuloksiaan on tarkoitus jukaista myös postuumisti. Kuopion yliopisto promovoi Ruotsalaisen kunniatohtoriksi ansioistaan vuonna 2010.


title: Paavo Pajunen

text: Paavo Pajunen (15. helmikuuta 1904 Asikkala – tammikuu 1940 Terijoki) oli suomalainen kommunisti, joka taisteli kansainvälisten prikaatien vapaaehtoisena Espanjan sisällissodassa. Hänet tunnetaan erityisesti sodanaikaisista rintamakirjeistään ja sotapäiväkirjoistaan, joita julkaistiin suomalaisissa vasemmistolehdissä. Varsinaiselta ammatiltaan Pajunen oli kivityömies. Hänen puolisonsa oli työläiskirjailija ja toimittaja Jenny Pajunen.


title: Paavo Pajunen

text: Paavo Pajunen oli fasismin- ja sodanvastustaja, joka työläistaustastaan huolimatta liikkui Helsingin vasemmistoälymystön piireissä ja oli myös mukana useiden järjestöjen sekä kulttuuriryhmien toiminnassa. Vuosina 1937–1938 Pajunen taisteli vapaaehtoisena Espanjan sisällissodassa, kirjoittaen samalla sotakokemuksistaan puolisolleen, joka toimitti kirjeet edelleen julkaistaviksi. Talvisotaan Pajunen osallistui alikersanttina, mutta loikkasi Neuvostoliiton puolelle joulukuussa 1939, jonka jälkeen hänet kuitenkin teloitettiin vakoojana Terijoen hallituksen käskystä. Paavo Pajusen kohtalo selvisi vasta 1970-luvun alussa, kun Jenny Pajunen selvitti miehensä kuolemaa muistelmateostaan varten.


title: Paavo Pajunen

text: Orimattilan Niemenkylästä kotoisin ollut Pajunen oli ammatiltaan kivityömies. Hän suoritti asevelvollisuutensa vuonna 1925 Suomenlinnaan sijoitetussa Uudenmaan rykmentissä, josta Pajunen kotiutui alikersanttina. Pian tämän jälkeen hän muutti Helsinkiin ja avioitui kotelotehtaalla työskennelleen Jenny Virtasen kanssa. Pariskunta oli tutustunut vuonna 1924, jolloin Jenny oli vasta 15-vuotias. Pääkaupunkiin muutettuaan Pajunen kiinnostui työväenliikkeestä ja yhteiskunnallisesta vaikuttamisesta. Hän kuului satamatyöläisten ammattiosastoon, lisäksi Pajunen harrasti puolisonsa kanssa teatteria Helsingin Työväen Näyttämöllä ja oli mukana Helsingin Työväenyhdistyksen Toveriseurassa, Vallilan vapaa-ajattelijoissa, Vuokranmaksajien yhdistyksessä, Helsingin työttömien komiteassa, Ihmisoikeusliitossa sekä sodan- ja fasisminvastaisessa liikkeessä. 1920-luvun lopulla hän liittyi myös laittomaan Suomen Kommunistiseen Puolueeseen. Pajusen toiminta SKP:ssa tuli nopeasti Etsivän Keskuspoliisin tietoon ”Aino Suomelana” esiintyneen tunnetun ilmiantajan Yrjö Sarasen ansiosta. EK luonnehti Pajusta ”periaatteelliseksi ja parkkiintuneeksi marxilaiseksi”.


title: Paavo Pajunen

text: Yhteiskunnallisen toimintansa kautta Paavo ja Jenny Pajunen tutustuivat pääkaupungin vasemmistointellektuelleihin ja omaksuivat samalla myös sivistystä, jota he eivät pelkän kansakoulun käyneinä olleet aikaisemmin saaneet. Pajuset pääsivät mukaan 1920–1930-lukujen helsinkiläisen vasemmistoälymystön piiriin, joka muodostui vain paristakymmenestä henkilöstä. Sen jäsenet vaikuttivat muun muassa Akateemisessa Sosialistiseurassa, Helsingin Työväen Näyttämöllä, kirjailijayhdistys Kiilassa asekä Tulenkantajissa. Ryhmään kuuluneita olivat muun muassa Helmer Adler, Raoul Palmgren, Kaisu-Mirjami Rydberg, Elvi Sinervo, Arvo Turtiainen, Erkki ja Katri Vala sekä niin ikään työläistaustainen Lauri Vilenius. Pajusen lähimpiin ystäviin lukeutuivat Vileniuksen lisäksi kirjailija Jarno Pennanen sekä myöhemmin Vileniuksen ja Pajusen ohella Espanjaan lähteneet työläiset Eero Hautojärvi, Onni Hukkinen, Herman Haapaniemi ja Veikko Liimatainen.


title: Paavo Pajunen

text: Vuoden 1937 alussa Pajunen päätti lähteä vapaaehtoiseksi edellisenä kesänä syttyneeseen Espanjan sisällissotaan, jossa tasavaltalaiset taistelivat vallankaappauksen aloittaneet kenraali Francon johtamia fasisteja vastaan. Poliittisten aatteiden lisäksi hänen ratkaisuunsa vaikutti se, että kommunistisen toimitansa johdosta Pajunen oli joutunut työnantajien mustalle listalle, eikä hänellä juurikaan ollut mahdollisuuksia muuhun kuin kunnan tarjoamiin hätäaputöihin. Hän tunsikin Espanjaan päästyään olevansa viimein tarpeellinen sekä merkittävä henkilö pitkään kestäneen työttömyyden jälkeen. Paavon lähtiessä Espanjaan, hänen puolisonsa Jenny oli raskaana, mutta lapsi syntyi kuitenkin keskosena ja kuoli heti synnytyksen jälkeen.


title: Paavo Pajunen

text: Pajunen aloitti matkansa kohti Espanjaa 28. helmikuuta 1937. Hän meni aluksi junalla Turkuun ja sieltä höyrylaiva "S/S Heimdallilla" Tukholmaan, jossa Pajunen sai paikalliselta punaiselta avulta matkarahaa sekä väärennetyn passin. Hänen matkaseurakseen tuli Norrbottenin Ylikainuusta kotoisin ollut toimittaja Gunnar Johansson, joka puhui myös suomea. Miehet nousivat laivaan Göteborgissa, josta he matkustivat Keski-Eurooppaan ja edelleen junalla Pariisiin. Ranskasta Paavo Pajunen lähetti ensimmäiset Jennylle osoitetut matkakirjeensä. Viimeinen vaihe oli 80 ulkomaalaisen vapaaehtoisen ryhmässä tehty marssi Pyreneiden vuoriston yli Espanjaan. Puuttomattomuussopimuksen johdosta Ranska oli sulkenut Espanjan välisen rajansa ja matkaa oli tehtävä santarmeja vältellen. Kansainvälisten prikaatien kokoamispaikkana toimineeseen Albaceteen Pajunen ja Johansson saapuivat lopulta huhtikuun alussa.


title: Paavo Pajunen

text: Perille päästyään Pajunen liittyi 11. kansainvälisten prikaatin skandinaaveista koottuun pataljoonaan, joka oli nimetty natsien vuonna 1936 teloittaman saksalaisen antifasistin Edgar Andrén mukaan. Hän palveli aluksi kersantin arvoisena konekivääriryhmän päällikkönä ja toimi myöhemmin myös sissinä.


title: Paavo Pajunen

text: Sodan aikana Pajunen lähetti Espanjasta yli 30 kirjettä, jotka julkaistiin Jennyn toimittamina "Suomen Sosialidemokraatissa" vuosina 1937–1939. Lisäksi kommunistien kustantama "Kirjallisuuslehti" julkaisi hänen sotapäiväkirjaansa ja muita Espanjan sisällissotaa käsittelevia artikkeleita. Osa niistä oli allekirjoitettu nimimerkillä ”Pee Pee”. Pajusen tekstejä julkaistiin mahdollisesti nimettömänä myös Erkki Valan toimittamassa "Tulenkantajat"-lehdessä. Vaikka hän ei ollut käynyt kuin kansakoulun, kiitettiin niitä yleensä hyviksi.


title: Paavo Pajunen

text: Aluksi Pajunen oli toivonut, että sodasta raportoisi joku kirjoittamisen paremmin hallitseva, mutta koska ketään sellaista ei Suomesta saapunut, päätti hän ryhtyä kirjoittamaan itse. Ainoa sisällissodan aikana Espanjassa vieraillut Suomen vasemmistoälymystön edustaja oli Cay Sundström, joka kävi maassa keväällä 1937. Pajusen tuttaviin lukeutuneet kirjailija Arvo Turtiainen ja taidemaalari Tapio Tapiovaara olisivat halunneet liittyä kansainvälisiin prikaateihin, mutta SKP:n värväystoimintaa johtanut Toivo Karvonen sai heidät kuitenkin jäämään Suomeen. Vasemmistolaisia kulttuurivaikuttajia oli 1930-luvun Suomessa niin vähän, ettei heitä Karvosen mukaan ollut varaa lähettää ulkomaille mahdollisesti jopa kuolemaan.


title: Paavo Pajunen

text: Pajusen kirjeiden referaatteja ja sitaatteja on mukana Jenny Pajusen vuonna 1976 ilmestyneessä muistelmateoksessa "Espanja, sinä nuoruutemme". Niiden pohjalta tehtiin myös kaksi kohtausta vuonna 1980 ensi-iltansa saaneeseen Mikael Wahlforssin draamadokumenttiin "Espanjankävijät".


title: Paavo Pajunen

text: Kansainväliset prikaatit hajotettiin lokakuussa 1938. Niissä taistelleiden suomalaisten pääjoukko saapui kotimaahan höyrylaiva "S/S Polariksella" 11. joulukuuta, jolloin Katajanokan laiturilla pidettiin pienimuotoinen tervetuliasjuhla. Lehtimiesten ja Etsivän Keskuspoliisin lisäksi paikalla oli noin 30 taistelijoiden omaista. Joukossa oli myös Jenny Pajunen, joka pääsi sanomalehtiin kuvatekstillä ”punasoturin vaimo”. Varsinainen paluujuhla järjestettiin 28. joulukuuta Helsingin konservatorion salissa, jossa Pajunen piti puheen. Hänen lisäkseen paikalla oli seitsemän muuta Espanjassa taistellutta vapaaehtoista.


title: Paavo Pajunen

text: Vuoden 1939 aikana Pajunen kiersi puhumassa Espanjan sisällissodasta ja fasismin vastaisesta taistelusta lukuisissa vasemmistolaisten järjestämissä tilaisuuksissa eri puolilla Suomea. Hän kuului myös samana vuonna julkaistun teoksen "Suomen pojat Espanjassa" toimituskuntaan, jolla kerättiin varoja Espanjassa taistelleille vapaaehtoisille ja heidän perheilleen.


title: Paavo Pajunen

text: Vilhonvuoressa asunut Pajunen oli syksyllä hätäaputöissä Helsingin Velodromin rakennustyömaalla, kunnes hänet lokakuussa määrättiin armeijan ylimääräisiin harjoituksiin. Pajunen lähti 13. lokakuuta 1939 JR 12:n mukana Karjalan kannakselle. Talvisodan sytyttyä hän johti alikersanttina tiedustelupartioita, kunnes loikkasi Kuolemajärvellä Neuvostoliiton puolelle 14. joulukuuta tehdyn partioretken yhteydessä. Viimeisen kirjeensä Jennylle hän oli lähettänyt kahta päivää aikaisemmin. Kun Etsivä Keskuspoliisi sai tiedon Paavon loikkauksesta, pidätti se Jennyn 2. tammikuuta 1940 ja toimitti hänet turvasäilöön.


title: Paavo Pajunen

text: Pajusen kohtalosta liikkui useita eri tarinoita. Yhden mukaan hän johti viiden miehen hiihtopartiota, joka joutui venäläisten yllättämäksi. Muiden onnistuessa pakenemaan Pajunen antautui ja hänet siirrettiin sotavankileirille Kuokkalaan, josta Pajunen myöhemmin katosi. Ässärykmentistä Neuvostoliiton puolelle loikannut Paavo Haapalahti puolestaan kertoi tavanneensa Pajusen vankileirillä Terijoella, jossa häntä kuulusteltiin useita kertoja. Niistä palatessaan Pajunen oli yleensä ollut hyväntuulinen, mutta eräänä päivänä ”synkkä ja sanaton”, jonka jälkeen hänet oli kolme päivää myöhemmin viety pois. Haapalahden mukaan Pajunen oli pakotettu liittymään venäläiseen tiedustelupartioon, jonka suomalaiset olivat tuhonneet. Armeijan tiedusteluosasto puolestaan raportoi Pajusen liittyneen 20. joulukuuta Terijoen hallituksen muodostamaan Suomen kansanarmeijaan, johon hän sotavankina olleen Topias Nikkasen mukaan kehotti myös muita suomalaisia liittymään.


title: Paavo Pajunen

text: Pajusen kohtalo selvisi vasta vuonna 1974, kun Jenny Pajunen muistelmateostansa varten haastatteli Espanjassa taistellutta kommunistia Akseli Modia. Mod oli sodan jälkeen tavannut Terijoen hallituksen poliisiministerinä toimineen Tuure Lehénin ja kysynyt tältä Pajusesta. Lehén kertoi Pajusen omaksuneen Espanjasta ajatuksen kaaderipuolueen korvaavasta yhtenäispuolueesta ja antaneen eversti Vilho Pentikäisen kuulusteluissa vaikutelman itsestään vakoojana. Tiedot välitettiin eteenpäin neuvostoliittolaisille ja Pajunen määrättiin teloitettavaksi. Petroskoissa sijaitsevista arkistoista Jenny Pajunen selvitti, että Paavo vietiin antautumisensa jälkeen Oranienbaumiin kuulusteltavaksi ja toimitettiin sieltä vakoilijana Terijoen hallituksen tuomittavaksi. Tiedon mukaan kuolemantuomion antoivat Tuure Lehén, Inkeri Lehtinen ja Armas Äikiä. Tämän jälkeen Paavo Pajunen teloitettiin ilmeisesti jossakin Terijoella tammikuussa 1940.


title: Italia Almirante Manzini

text: Italia Almirante Manzini (3. kesäkuuta 1890 Taranto – 15. syyskuuta 1941 São Paulo) oli italialainen näyttelijä.


title: Italia Almirante Manzini

text: Näyttelijäperheeseen syntynyt Almirante Manzini aloitti teatteriuransa jo hyvin nuorella iällä. Vuodesta 1911 lähtien hän näytteli myös elokuvissa. Pääosa Giovanni Pastronen "Cabiriassa" (1914) teki Almirante Manzinista yhden italialaisen mykkäelokuvan kuuluisimmista elokuvadiivoista. Hänen muita tunnettuja elokuviansa olivat "Femmina" (1918) ja "Hedda Gabler" (1920). Almirante Manzini perusti vuonna 1919 oman tuotantoyhtiön Manzini Filmin, mutta siirtyi seuraavana vuonna Stefano Pittalugan Fertille, jossa hän näytteli useissa serkkunsa Mario Almiranten ohjaamissa elokuvissa. Almirante Manzini työskenteli välillä teatterissa ja teki vuonna 1926 viimeisen mykkäelokuvansa "La bellezza del mondo". Hänen ainoa äänielokuvansa oli Gennaro Righellin ohjaama "L’ultimo dei Bergerac" vuonna 1934. Näyttelijä muutti sittemmin Brasiliaan, jossa hän esiintyi toisinaan paikallisille italialaissiirtolaisille.


title: Aquila Films

text: Aquila Films oli vuosina 1907–1917 toiminut italialainen elokuvien tuotantoyhtiö.


title: Aquila Films

text: Camillo Ottolenghin johtama liikemiesryhmä perusti Aquila Filmsin Torinossa vuonna 1907. Yhtiö erikoistui pian kaupallisiin melodraamoihin, rikos- ja jännityselokuviin. Aquilan tuotanto kasvoi 55 elokuvaan vuonna 1910 ja 73:een vuonna 1911. Samalla se sai mainetta myös komediasarjoistaan. Vuonna 1912 Aquila ryhtyi valmistamaan pitkiä elokuvia ja sen pääomistajaksi ja taiteelliseksi johtajaksi tuli lakimies Lino Pugliese. Vuoden 1914 jälkeen yhtiö tuotti myös intohimodraamoja. Sen suurimpia menestyksiä olivat "Lo Spettro di Jago" (1912), "Fedora" (1913), "La Bibbia" (1913), "Teodora" (1914) sekä Roberto Robertin vuonna 1916 ohjaamat "La peccatrice" ja "Tenebre". Aquilalla oli laaja kansainvälinen jakeluverkosto, jonka ansiosta sen elokuvat menestyivät myös Britanniassa, Ranskassa, Espanjassa, Venäjällä, Yhdysvalloissa ja Latinalaisessa Amerikassa. Ulkomaanlevityksen supistuminen ensimmäisen maailmansodan seurauksena johti yhtiön sulkemiseen vuonna 1917.


title: Alberto Collo

text: Alberto Collo (6. heinäkuuta 1883 Piobesi Torinese – 7. toukokuuta 1955 Torino) oli italialainen näyttelijä.


title: Alberto Collo

text: Collo työskenteli vuodesta 1907 lähtien teatterissa ja Ambrosio Filmin komediaelokuvissa. Hän siirtyi vuonna 1909 Itala Filmille, jossa hän toimi koomikko André Deedin sijaisnäyttelijänä ja esitti huvittavia naishahmoja. Työskenneltyään välillä Savoia Filmillä Collo siirtyi vuonna 1912 Celio Filmille, jossa Baldassarre Negroni teki hänestä romanttisten miespääosien esittäjän. Vuonna 1914 Collo työskenteli Caesar Filmillä ja sen jälkeen Tiberillä.


title: Alberto Collo

text: Collo muistetaan parhaiten Francesca Bertinin, Maria Jacobinin ja Italia Almirante Manzinin kaltaisten mykkäelokuvan diivojen vastanäyttelijänä. Hän palasi teatteriin vuonna 1928 ja esitti myöhemmin muutamia sivurooleja elokuvissa.


title: Camillo De Riso

text: Camillo De Riso (20. marraskuuta 1854 Napoli – 2. huhtikuuta 1924 Rooma) oli italialainen näyttelijä ja elokuvaohjaaja.


title: Camillo De Riso

text: Pitkän teatteriuran tehnyt De Riso työskenteli vuodesta 1912 lähtien Ambrosio Filmillä, jossa hän muodosti Gigetta Moranon ja Eleuterio Rodolfiin kanssa menestyksekkään koomikkoryhmän. Vuonna 1913 De Riso siirtyi Gloria Filmsille, jossa hän loi oman Camillo-sarjan ja esiintyi Lyda Borellin rinnalla elokuvassa "Ma l’amor mio non muore!" (1913). 1910-luvun loppupuolella De Riso ohjasi muun muassa Leda Gysin ja Francesca Bertinin elokuvia. Hänen komediauransa jatkui 1920-luvun alkuun saakka.


title: Ferdinand Guillaume

text: Ferdinand Guillaume (19. toukokuuta 1887 Bayonne – 3. joulukuuta 1977 Viareggio) oli Italian kansalaisuuden ottanut ranskalaissyntyinen mykkäelokuvan koomikko.


title: Ferdinand Guillaume

text: Sirkusperheeseen syntynyt Guillaume työskenteli pienestä pitäen klovnina. Julius Antamoro palkkasi hänet vuonna 1910 Cinesille, jossa hän teki pitkän Tontolino-komedioiden sarjan. Vuonna 1911 Guillaume esitti pääosaa Cinesin ensimmäisessä pitkässä elokuvassa "Pinocchio", josta tuli suuri menestys. Samana vuonna Guillaume siirtyi Pasqualille, jolle hän loi Polidor-nimisen komediahahmon. Vuonna 1914 hän perusti oman tuotantoyhtiön Polidor Filmin. Guillaume ohjasi ja näytteli perheenjäsentensä kanssa yli sata lyhyttä Polidor-komediaa, joista vain muutamat ovat säilyneet. Italian elokuvan kriisivuosina 1920-luvun alussa hän palasi näyttämölle, mutta esiintyi 1930-luvun lopulta lähtien jälleen elokuvien sivuosissa. 1950- ja 1960-luvuilla Guillaume teki muutamia nostalgisia rooleja muun muassa Federico Fellinin elokuvissa.


title: Georg Ullberg

text: Georg Edwin Ullberg (10. kesäkuuta 1884 Viipuri – 19. toukokuuta 1943) oli suomalainen kivipiirtäjä.


title: Georg Ullberg

text: Ullberg opiskeli Viipurin taiteen ystävien piirustuskoulussa 1897–1899 ja Taideteollisessa keskuskoulussa 1904–1907. Hän osallistui Suomen Taiteilijain näyttelyyn vuonna 1916.


title: Oskar Rapp

text: Frans Oskar Rapp (4. lokakuuta 1880 Oulu – 26. joulukuuta 1964) oli suomalainen taidemaalari.


title: Oskar Rapp

text: Rapp opiskeli Taideteollisessa keskuskoulussa 1896–1898 ja 1901–1903. Hän osallistui Suomen Taiteilijain näyttelyihin vuosina 1907–1911, 1919, 1923, 1928 ja 1936. Rapp työskenteli ammattimaalarina.


title: Oskar Rapp

text: Oskar Rappin poika oli kirjailija ja taidemaalari Tauno Rautapalo, vuoteen 1933 Rapp. Oskar Rappin veli oli taide- ja koristemaalari Alex Rapp.


Jääkiekon maailmancupin 2016 kokoonpanot joukkueittain. Joukkueet nimesivät turnaukseen kolme maalivahtia, seitsemän puolustajaa ja 13 hyökkääjää.Bouwmeester, Couture, Perry ja O’Reilly nimettiin joukkueeseen muita myöhemmin, elo- ja syyskuussa 2016, loukkaantuneiden Jamie Bennin, Jeff Carterin, Duncan Keithin ja Tyler Seguinin tilalle.
Euroopan yhdistelmäjoukkueeseen kuului pelaajia Euroopan maista pois lukien Suomi, Tšekki, Venäjä ja Ruotsi, joilla oli omat joukkueet kisoissa.


title: Jääkiekon maailmancupin 2016 kokoonpanot

text:
Philipp Grubauer nimettiin ennen turnausta loukkaantuneen Frederik Andersenin tilalle.
Pohjois-Amerikan alle 23-vuotiaiden yhdistelmäjoukkue koostui kanadalaisista ja yhdysvaltalaisista pelaajista, jotka ovat syntyneet 1. lokakuuta 1992 tai sen jälkeen.Lindholm ja Rakell ja nimettiin joukkueeseen muita myöhemmin, elokuussa 2016, loukkaantuneiden Niklas Kronwallin ja Alexander Steenin tilalle. Tosin ennen kisojen alkua, Rakell totesi ettei ole kykeneväinen pelaamaan, joten hänet korvasi Patrik Berglund. Myöskään Robin Lehner ja Henrik Zetterberg eivät pystyneet osallistumaan turnaukseen, joten heidät korvasi Jhonas Enroth ja Mikael Backlund.


title: Toni Alfthan-Grönroos

text: Toni Alfthan-Grönroos (1. kesäkuuta 1870 Viipuri – 17. syyskuuta 1947) oli suomalainen piirustuksenopettaja ja taidemaalari.


title: Toni Alfthan-Grönroos

text: Toni Alfthan-Grönroosin vanhemmat olivat viipurilainen kauppias Ferdinand Alfthan (1822–1889) ja Charlotta Adelaide Kuhlström (1827–1917). Hän oli naimisissa vuodesta 1912 lehtori Emil Edvard Grönroosin (1869–1939) kanssa. Toni Alfthanin veljiä olivat vuorineuvos Anton Alfthan ja eversti Max Theodor Alfthan.


title: Toni Alfthan-Grönroos

text: Alfthan-Grönroos opiskeli Suomen Taideyhdistyksen piirustuskoulussa 1888–1893, Taideteollisessa keskuskoulussa 1894–1895 sekä Viipurin taiteen ystävien piirustuskoulussa 1897–1901. Alfthan-Grönroos teki 1900-luvun alussa useita opintomatkoja pääasiassa Englantiin ja Saksaan ja opiskeli puupiirrostekniikkaa unkarilaisen Guyla de Kövérin johdolla. Hän osallistui Suomen Taiteilijain näyttelyihin vuosina 1903–1905, 1907, 1908, 1911, 1912, 1919 ja 1920. Alfthan-Grönroos toimi piirustuksenopettajana vuosina 1896-1901 ja 1926-1937.


title: Niilo Aspegren

text: Niilo Georg Aspegren (30. joulukuuta 1894 Helsinki – 28. huhtikuuta 1930) oli suomalainen taidemaalari.


title: Niilo Aspegren

text: Aspegren opiskeli Taideteollisessa keskuskoulussa 1915–1917 sekä Suomen Taideyhdistyksen piirustuskoulussa 1920–1921 ja 1922. Hän osallistui Suomen Taiteilijain näyttelyihin vuosina 1920, 1921, 1923, 1925, 1926, 1928 ja 1930. Aspegren työskenteli kirjeenkantajana.


title: Hanna Bergh

text: Hanna Bergh (8. syyskuuta 1864 Helsinki – 3. toukokuuta 1890 Helsinki) oli suomalainen taidemaalari.


title: Hanna Bergh

text: Bergh opiskeli Suomen Taideyhdistyksen piirustuskoulussa 1881–1884. Bergh sai vaikutteensa maalauksiinsa ranskalaisesta realismista.


title: Wurtz-reaktio

text: Wurtz-reaktio on kemiallinen reaktio, jossa organohalogeeniyhdisteet, alkyyli- tai aryylihalogeenit, reagoivat metallisen natriumin vaikutuksesta muodostaen hiilivedyn, jossa on uusi kovalenttinen sidos hiiliatomien välillä. Reaktio kuuluu siis kytkentäreaktioihin. Wurtz-reaktio on nimetty kehittäjänsä Charles-Adolphe Wurtzin mukaan ja hän raportoi reaktion ensimmäisen kerran vuonna 1855.


title: Wurtz-reaktio

text: Wurtz-reaktio tapahtuu sekä alifaattisille että aromaattisille organohalogeeniyhdisteille, käytetyimpiä ovat organobromidit, jotka ovat helppoja valmistaa ja riittävän reaktiivisia. Alifaattisten ja aromaattisten organohalidien välistä reaktiota kutsutaan usein Wurtz–Fittig-reaktioksi. Metallina reaktiossa käytetään useimmiten natriumia, mutta myös litiumia ja hopeaa, rautaa, kuparia, indiumia, lantaania ja mangaania voidaan käyttää. Wurtz-reaktiota ei yleensä käytetä kahden erilaisen alifaattisen organohalogeenin ristikytkentäreaktioissa, koska tällöin muodostuu usean tuotteen reaktioseos, josta eri tuotteet ovat hyvin vaikeasti erotettavissa. Kaksi halogeeniatomia sisältävät yhdisteet muodostavat rengasrakenteisia yhdisteitä ja renkaan koko voi olla kolmesta kuuteen atomiin. Tätä on hyödynnetty esimerkiksi bisyklobutaanin valmistuksessa. Liuottimena reaktiossa käytetään usein dietyylieetteriä.


title: Wurtz-reaktio

text: Wurtz arveli reaktion tapahtuvan radikaalimekanismilla. Todisteita tätä vastaan ovat kuitenkin havaitut organometallivälivaiheet, joita on eräissä tapauksissa myös eristetty ja se, että kiraalisten yhdisteiden Wurtz-ei tuota raseemista seosta, mikä olisi tulos, jos reaktio tapahtuisi radikaalimekanismilla. Yleisesti hyväksytty reaktiomekanismi on kaksivaiheinen. Ensimmäisessä vaiheessa natrium reagoi organohalogeeniyhdisteen kanssa muodostaen organonatriumyhdisteen. Tämä yhdiste reagoi toisen organohalogenidin kanssa nukleofiilisella substituutiolla muodostaen varsinaisen tuotteen.


title: Kuopion torimellakka 1965

text: Kuopion torimellakka 1965 oli Kuopion torilla 6. syyskuuta 1965 tapahtunut mellakka jonka aikana useiden satojen torille kokoontuneiden nuorten joukko kaatoi toripöytiä ja tukki niillä Puijonkadun liikenteen.


title: Kuopion torimellakka 1965

text: Mellakka sai alkunsa kun poliisi kielsi paria torilla äänekkäästi keskustellutta päihtynyttä nuorta miestä metelöimästä. Miehet eivät kuitenkaan totelleet vaan alkoivat kiertää toria poliisia arvostellen ja heidän mukaansa liittyi myös muita torille kokoontuneita. Joukon johtajat pidätettiin heidän mentyään poliisilaitoksen edustalle mieltä osoittamaan. Tällöin muut mukana olleet palasivat torille ja alkoivat kaataa torilla olleita myyntipöytiä tukkien niillä läheisen Puijonkadun niin että kahdeksan pöydistä rikkoontui.


title: Kuopion torimellakka 1965

text: Mellakan jälkiseurauksena noin 30 nuorta sai sakkoja ja kaksi toripöytien rikkomiseen osallistunutta poikaa tuomittiin 2–4 kuukauden ehdolliseen vankeuteen ilkivallasta ja häiriönteosta. Lisäksi yksi 7-vuotias romanipoika lähetettiin lastenkotiin väkijoukon yllyttämisestä ja poliisiauton kivittämisestä syytettynä. Toimittaja Hannu Karpo teki myöhemmin syksyllä tv-raportin Kuopion mellakasta ja siinä mellakan syiksi arveltiin nuorisotilojen ja nuorisoa kiinnostavan tekemisen puutetta Kuopiossa.


title: Celio Film

text: Celio Film oli vuosina 1912–1920 toiminut italialainen elokuvien tuotantoyhtiö.


title: Celio Film

text: Asianajaja Gioacchino Mecheri, markiisi Alberto Del Gallo di Roccagiovane ja ohjaaja Baldassarre Negroni perustivat osakeyhtiömuotoisen Celio Filmin Roomassa vuonna 1912. Sen nimi juontuu roomalaisesta Celion kukkulasta, jossa yhtiön konttori ja studiot sijaitsivat. Negroni toimi Celion taiteellisena johtajana ja Maurizio Ravan ohella pääohjaajana vuoteen 1914 saakka, jolloin hän siirtyi Milano Filmsille. Ensimmäisiä näyttelijöitä olivat Francesca Bertini, Emilio Ghione ja Alberto Collo. Käsikirjoittajana työskenteli Augusto Genina ja kuvaajina Giorgino Ricci ja Renato Bini.


title: Celio Film

text: Celio Filmistä tuli Cinesin tytäryhtiö vuonna 1913. Samana vuonna se tuotti Bertinin, Ghionen, Collon ja Leda Gysin tähdittämän elokuvan "L’histoire d’un Pierrot", joka oli huomattava kansainvälinen menestys. Seuraavina vuosina Celiolla työskentelivät muun muassa ohjaajat Ivo Illuminati, Mario Bonnard ja Carmine Gallone sekä näyttelijät André Habay, Carlo Benetti, Ettore Petrolini, Mario Ferrari, Maria Jacobini, Mary Cleo Tarlarini ja Nini Dinelli. Yhtiö liittyi Unione Cinematografica Italiana -konsortioon vuonna 1919 ja seuraavana vuonna se lopetti toimintansa.


title: Sampo Rosenlew Comia

text: Sampo Rosenlew Comia on Porilaisen Sampo-Rosenlewin pienien ja keskisuurien leikkuupuimureiden mallisarja. Pienemmät Comia mallit korvasivat pitkään tuotannossa olleet 2000-sarjan leikkuupuimurit vuonna 2011. Suuremmat Comia mallit korvasivat 3000-sarjan leikkuupuimurit. Se koostuu 5 eri mallista joista pienen kokoluokan leikkuupuimurieita ovat: Comia C4, Comia C6, Comia C8 ja kokoluokan suuremmat ovat: Comia C10 ja Comia C12. Comia C4:ssä on neljä kohlinta ja C6:ssa ja C8:ssa viisi kohlinta. Isommissa C10 ja C12 on kuusi kohlinta. Comia malleja valmistetaan myös John Deeren väreissä Euroopan markkinoille.


title: Saint-Léonard-de-Noblat

text:
Saint-Léonard-de-Noblat on kunta keskisessä Ranskassa Haute-Viennen departementissa Akvitania-Limousin-Poitou-Charentesin alueella. Kuntaa halkoo Viennejoki.
Kaupungin nähtävyyksiä on kollegiaalinen kirkko "Collégiale Saint-Léonard de Saint-Léonard-de-Noblat". Se kuuluu UNESCOn maailmanperintöluetteloon osana Santiago de Compostelan pyhiinvaellusreittejä Ranskassa. Kaupungissa on myös museo "Musée Gay-Lussac", joka on omistettu paikalliselle kemistille Louis-Joseph Gay-Lussacille. Kaupungissa on myös rautatiemuseo "Musée HistoRail".


title: Saint-Just-le-Martel

text: Saint-Just-le-Martel on kunta keskisessä Ranskassa Haute-Viennen departementissa Akvitania-Limousin-Poitou-Charentesin alueella. Kunnassa järjestetään vuosittain kansainvälinen pilapiirrosfestivaali "Salon international du dessin de presse et d'humour de Saint-Just-le-Martel".


title: Ex-onnelliset

text: Ex-onnelliset on Johanna Vuoksenmaan ohjaama draamasarja, jonka esittäminen alkoi MTV3-kanavalla 12. syyskuuta 2016. Sarjassa näyttelevät muun muassa Miia Nuutila, Mikko Nousiainen, Jarkko Pajunen, Essi Hellén, Jonna Järnefelt, Pertti Sveholm, Mervi Takatalo ja Jussi Puhakka.


title: Ex-onnelliset

text: "Ex-onnelliset" kertoo uudenlaisesta asunto-osakeyhtiöstä, joka on räätälöity eronneiden lapsiperheiden tarpeisiin. Keskiössä on viisi eri perhettä, joissa vanhemmat ovat juuri eronneet. Perheiden asunnot koostuvat vanhempien omista yksiöistä sekä niiden keskellä olevasta moduulista, jossa sijaitsee lapsien huoneet ja olohuone. Asuntojen seinät avautuvat tietokoneen avulla vanhempien haluamassa aikataulussa.


title: Ex-onnelliset

text: Sarjan ensimmäisen tuotantokauden kuvaukset alkoivat syksyllä 2015 ja ne päättyivät keväällä 2016. Kauden budjetti oli 1 975 000 euroa, josta Suomen elokuvasäätiön tukea oli 100 000 euroa. Kausi esitettiin MTV3-kanavalla syys–marraskuussa 2016.


title: Ex-onnelliset

text: MTV tiedotti huhtikuussa 2017, että "Ex-onnelliset" saa jatkoa toiselle kaudelle. Kauden kuvaukset alkoivat syksyllä 2017. Kausi julkaistaan ensin C More -suoratoistopalvelussa ja sarja nähdään myöhemmin myös MTV3-kanavalla. Toisella kaudella sarjan näyttelijöistä ovat mukana ainakin Miia Nuutila, Mikko Nousiainen, Jarkko Pajunen ja Essi Hellén. Kaudella tullaan näkemään uusina henkilöhahmoina muun muassa Karoliina Blackburnin ja Eero Ritalan esittämät hahmot.


title: Ex-onnelliset

text: MTV kertoi tammikuussa 2019 sarjan jatkuvan kolmannelle tuotantokaudelle myöhemmin ilmoitettavana ajankohtana.


title: Ex-onnelliset

text: Ruotsalainen Bob Films -tuotantoyhtiö suunnittelee sarjasta ruotsinkielistä versiota Ruotsin televisiolle.


title: Ex-onnelliset

text: merkittävä rooli


title: Ex-onnelliset

text: Keskikatsojamäärä ensiesityspäivänä MTV3-kanavalla


title: Virala

text: Virala on Janakkalan keskuksessa sijaitseva kylä. Viralassa sijaitsee Viralanjärvi, ja siellä on on myös ala-aste sekä Viralanjärven tuntumassa sijaitseva leirintäalue, Virala Camping.


title: Takuya Onishi

text: Takuya Onishi, (; s. 22. joulukuuta 1975 Tokio, Japani) on japanilainen JAXA:n astronautti. Onishi on ammatiltaan lentäjä. Onishi valittiin astronauttikoulutukseen vuonna 2009. Joulukuussa 2014 hänet valittiin Sojuz MS-01 -lennon miehistön jäseneksi Retkikuntaan 48 ja varajäseneksi Retkikuntaan 46.


title: Tatiana Suarez

text: Tatiana Yadira Suarez Padilla (s. 19. joulukuuta 1990 Covina, Kalifornia) on yhdysvaltalainen vapaaottelija ja entinen painija. Hän saavutti MM-pronssia painissa vuosina 2008 ja 2010. Suarez voitti 2016 UFC:n The Ultimate Fighter 23 -vapaaotteluturnauksen.


title: William Kirby

text: William Kirby (19. syyskuuta 1759 – 4. heinäkuuta 1850) oli englantilainen hyönteistieteilijä, jota pidetään suurena entomologian kehittäjänä. Varsinaiselta ammatiltaan hän oli pappi.


title: William Kirby

text: Kirby valmistui Cambridgen yliopistosta vuonna 1781 ja tuli uskoon vuonna 1782.


title: Freka Ålander

text: Fredrik (Freka) Gabriel Ålander (16. heinäkuuta 1883 Helsinki – 11. huhtikuuta 1937) oli suomalainen kuvittaja, mainospiirtäjä ja taidemaalari.


title: Freka Ålander

text: Ålanderin isä oli vaatturimestari Frederik Ålander. Perhe muutti 1880-luvulla kantakaupungista Oulunkylään. Ålanderien "Veräjämäki 11":ssä sijainnut kotitalo tuhoutui tulipalossa lokakuussa 1908 ja Frederik Ålander rakensi 1910 paikalle uuden talon, jossa hän asui tyttärensä kanssa, ja 1908 toisen talon "Jokiniementie 18":aan, jonne hänen poikansa Freka Ålander asettui asumaan. Virolainen kirjailija Friedebert Tuglas asui Freka Ålanderin luona maanpakolaisvuosinaan piileskellessään ohranaa.


title: Freka Ålander

text: Ålander opiskeli Suomen Taideyhdistyksen piirustuskoulussa 1902–1904 sekä Helsingin yliopiston piirustussalissa. Hän osallistui Suomen Taiteilijain näyttelyihin vuosina 1900, 1902, 1903, 1904 ja 1905.


title: Freka Ålander

text: Ålanderin poikia olivat graafinen suunnittelija Olavi Ålander (s. 1911) ja professori Kyösti Ålander.


title: Angelica Moser

text: Angelica Moser (s. 9. lokakuuta 1997) on sveitsiläinen yleisurheilija, joka kilpailee seiväshypyssä.


title: Angelica Moser

text: Hänen isänsä Severin on entinen kymmenottelija ja äitinsä Monika entinen seitsenottelija. Hänen siskonsa Jasmine on myös seiväshyppääjä.


title: Angelica Moser

text: Moser voitti kultaa Euroopan nuorten olympiafestivaaleilla 2013 tuloksella 407 ja Nanjiangin nuorten kesäolympialaisissa 2014 ylitettyään 436 cm. Prahan EM-hallikilpailuissa 2015 ja Pekingin MM-kilpailuissa 2015 hän ei selviytynyt karsinnasta finaaliin. Eskilstunan alle 20-vuotiaiden EM-kilpailuissa 2015 hän voitti kultaa tuloksella 435. Amsterdamin EM-kilpailuissa 2016 hän sijoittui finaalissa seitsemänneksi tuloksella 445 cm, joka sivusi hänen karsinnassa hyppäämäänsä omaa ennätystä.


title: Angelica Moser

text: Moser voitti kultaa Bydgoszczin alle 20-vuotiaiden maailmanmestaruuskilpailussa vuonna 2016 tuloksella 455 cm (alle 20-vuotiaiden Sveitsin ennätys). Rio de Janeiron olympialaisissa 2016 hän karsiutui loppukilpailusta. Belgradin EM-hallikilpailuissa 2017 hän sijoittui 11:nneksi. Hän voitti samana vuonna alle 23-vuotiaiden Euroopan-mestaruuden Bydgoszczissa tuloksella 455. Lontoon MM-kilpailuissa 2017 hän karsiutui loppukilpailusta.


title: Angelica Moser

text: Hän saavutti Sveitsin mestaruuskisoissa kultaa vuonna 2017, hopeaa vuosina 2013 ja 2015, sekä pronssia vuosina 2012 ja 2014. Hän saavutti Sveitsin sisärätojen mestaruuskisoissa kultaa vuonna 2017, hopeaa vuosina 2013, 2014, 2015 ja 2016.


title: Angelica Moser

text: Hänen ennätyksensä on 461 cm.


title: Yasemin Can

text: Yasemin Can (syntyjään Vivian Jemutai; s. 11. joulukuuta 1996) on kenialaissyntyinen turkkilainen kestävyysjuoksija.


title: Yasemin Can

text: Keniassa syntynyt Can on edustanut maaliskuusta 2016 lähtien uutta kotimaataan Turkkia. Hän voitti Euroopan-mestaruuden sekä 5 000 metrin (ajalla 15.18,15) että 10 000 metrin juoksussa (31.12,86) 2016 EM-kisoissa Amsterdamin olympiastadionilla. Rio de Janeiron olympialaisissa hän sijoittui 5 000 metrillä kuudenneksi ja 10 000 metrillä seitsemänneksi. Joulukuussa 2016 hän voitti Chiassa maastojuoksun Euroopan-mestaruuden sekä henkilökohtaisessa että joukkuekilpailussa.


title: Yasemin Can

text: Can saavutti Belgradin EM-hallikilpailuissa 2017 hopeaa 3 000 metrin juoksussa Turkin ennätysajalla 8.43,46. Maastojuoksun MM-kilpailuissa 2017 hän sai pronssia sekaviestissä. Hän voitti alle 23-vuotiaiden Euroopan-mestaruuden 5 000 ja 10 000 metrillä Bydgoszczissa 2017. Lontoon MM-kilpailuissa 2017 hän sijoittui 10 000 metrillä 11:nneksi ja karsiutui 5 000 metrillä alkuerissä. Joulukuussa hän voitti maastojuoksun Euroopan-mestaruuden ja sai joukkuekilpailussa pronssia.


title: Yasemin Can

text: Can saavutti Berliinin EM-kilpailuissa 2018 pronssia 5 000 metrillä ajalla 14.57,63 ja sijottui 10 000 metrillä viidenneksi. Hän voitti samana vuonna maastojuoksun Euroopan-mestaruuden Tilburgissa.


title: Yasemin Can

text: Canin ennätys 3 000 metrillä on 8.36,24 (Dohassa 4. toukokuuta 2018), 5 000 metrillä 14.36,82 (Roomassa 8.6.2017) ja 10 000 metrillä 30.26,41 (Rio de Janeiron olympiakisassa 12.8.2016).


title: Moses Hess

text: Moses (Moritz) Hess (21. tammikuuta 1812 Bonn – 6. huhtikuuta 1875 Pariisi, Ranska) oli saksalainen lehtimies ja poliittinen kirjailija. Varhaisena sosialistina hän vaikutti muun muassa Karl Marxin ja Friedrich Engelsin poliittiseen ajatteluun. Juutalainen Hess oli myös yksi sionismin edelläkävijöistä.


title: Moses Hess

text: Hess syntyi jiddišinkieliseen ortodoksijuutalaiseen perheeseen ja sai perinteisen juutalaisen koulutuksen. Hän opetteli itse saksan ja ranskan kielen hankkiakseen laajemman sivistyksen. Hän opiskeli filosofiaa Bonnin yliopistossa, mutta ei koskaan valmistunut.


title: Moses Hess

text: Hessin ensimmäinen julkaisu oli vuonna 1837 ilmestynyt "Heilige Geschichte der Menschheit von einem Jünger Spinozas" (”Ihmiskunnan pyhä historia erään nuoren spinozalaisen mukaan”), jossa ilmeni vahvana sekä Baruch Spinozan että Friedrich Hegelin filosofian vaikutus. Hess kannatti tässä vaiheessa idealistista sosialismia ja ryhtyi organisoimaan liikehdintää työläisten parissa. Hess levitti aatteitaan muun muassa vuosina 1842–1843 ilmestyneen vasemmistolaisen "Rheinische Zeitung" -lehden sivuilla ja toimi lehden Pariisin-kirjeenvaihtajana.


title: Moses Hess

text: Hess oli ensimmäisiä merkittäviä saksalaisia sosialistisia ajattelijoita ja onnistui käännyttämään sosialisteiksi kokonaisen sukupolven nuoria älykköjä. Hänellä oli suuri vaikutus Marxin ja Engelsin ajatusten kehittymiseen varsinkin vuosina 1842–1845. Marx työskenteli myös "Rheinische Zeitungin" päätoimittajana ja julkaisi useita teoksia yhdessä Hessin kanssa. Hessin on väitetty muotoilleen Marxin kuuluisaksi tekemän iskulauseen ”Uskonto on oopiumia kansalle” (ks. Karl Marx ja uskonto). Marx ja Engels pitivät kuitenkin Hessin oppirakennelmaa sekavana ja hylkäsivät sen pian utopistisena sosialismina. Marxin ja Engelsin vuonna 1848 julkaisemassa "Kommunistisessa manifestissa" pilkataan erikseen ”tosi sosialismia”, joka viittaa Hessin ja Karl Grünin oppeihin. Historioitsija Eric Hobsbawmin mukaan Hessin sosialismi edusti lähinnä ”eräänlaista feuerbachilaiselle kielelle käännettyä saint-simonismia”. Hess kääntyi pian itse joksikin aikaa Marxin tieteellisen sosialismin kannattajaksi.


title: Moses Hess

text: Hess osallistui vuonna 1863 Saksan sosialidemokraattisen puolueen (SPD) edeltäjän, Yleisen saksalaisen työväenjärjestön perustamiseen.


title: Moses Hess

text: Hess joutui lähtemään Saksasta maanpakoon vuoden 1848 vallankumouksen epäonnistuttua ja asui vuodesta 1853 alkaen pääasiassa Pariisissa. Vuosina 1861–1863 hän asui uudelleen Saksassa, jossa hänen huomionsa kiinnittyi nationalismin ja antisemitismin nousuun. Hess vakuuttui nyt siitä, että historian merkittävin tekijä oli kansojen ja rotujen välinen kamppailu eikä luokkataistelu niin kuin Marx väitti. Hess ryhtyi vastustamaan juutalaisten assimilaatiota Euroopan muihin kansoihin ja muutti nimensä Moritzista Mosekseksi korostaakseen juutalaista taustaansa. Italian yhdistyminen ja sen nostattama reaktio Saksassa johti hänet siihen päätelmään, että juutalaisten kansallinen herääminen oli välttämätöntä ja että siihen tultaisiin suhtautumaan vihamielisesti Saksassa.


title: Moses Hess

text: Hess julkaisi vuonna 1862 varhaisen sionistisen teoksen "Rom und Jerusalem, die letzte Nationalitätsfrage" (”Rooma ja Jerusalem, viimeinen kansallisuuskysymys”). Siinä hän julisti, ettei juutalaisia hyväksyttäisi kansaksi kansojen joukkoon ennen kuin heillä olisi oma kotimaa. Hess halusi tulevasta juutalaisvaltiosta sosialistisen ja häntä pidetäänkin yhtenä sosialistisen sionismin perustajista. "Rom und Jerusalem" käsittelee kuitenkin itse asiassa enimmäkseen suuria maailmanhistoriallisia kysymyksiä ja Saksan tulevaisuutta eikä niinkään uuden juutalaisvaltion perustamista. Hess yhdisti teoksessa spinozalaiset, hegeliläiset ja marxilaiset vaikutteensa juutalaiseen uskonnolliseen filosofiaan. Teos ei ilmestyessään herättänyt laajempaa huomiota, mutta se vaikutti myöhempiin sionistisen liikkeen johtajiin, kuten Theodor Herzliin ja Ahad Ha’amiin.